
Najdúch
  
  
 Veselohra v piatich dejstvách  OSOBY
 K o b o z y, zemský pán v Chujave R o j k o v i č k a, vdova 
 V y b u b n o v a n á, jeho manželka M a ň u š a, jej dcéra 
 G e j z a, ich syn Moser, žid 
 G a c e k, ich gazda Läuser, žid 
 O š u s t, sluha Barkes, žid 
 R á r o c h, sluha K a v k a, cigánka 
 C i c a, chyžná C h r u ň o, Sajhin kočiš 
 C h r e ň o v s k ý, zemský pán v Hahure V 1 h a, Sajhina slúžka 
 S a j h a, jeho manželka Holba, furman z Liptova 
 Ľ u d m i l a, ich dcéra Ž a j d l í k, furman z Liptova 
 J a b l o n k a y, jej milenec Fedor, drotár z Magury 
 K o z á k, ev. farár V a š k o, drotár z Magury 
 M r ň ú z, prostý zeman K o f a 
 Č i p k a, prostá zemianka H u s á r 
 B a g z i , prostý zeman Sedliaci a sedliačky 
  PRVÉ DEJSTVO
 Kobozyho dvor. Stôl, na ňom fľaše a poháre. V úzadí brána, naboku dvere do kaštieľa.  1
 G e j z a (s korbáčom u ruke), O š u s t, M r ň ú z, Č i p k a, B a g z i 
a niekoľko podnapitých zemanov  G e j z a (podáva Mrňúzovi písmo) - Nech prečítajú, pán Mrňúz, ich milostiam pánom bratom moje školské svedectvo. Veď sú dobrý latinák. 
 M r ň ú z - Rozumie sa. Chodil som do školy trinásť rokov, a keby som bol chodil ešte druhých trinásť, už by som bol vedel všetkých päť deklinácií. 
 Č i p k a -A keby si bol chodil ešte trtích trinásť, bol by si býval planým praktikantom 
u dobrého advokáta. 
 B a g z i - A po štvrtých trinástich bol by si vystupoval v sudcovskom talári v Pešti. 
 M r ň ú z - V pekle povedz. Bol by som pomáhal satanovi vypravotiť stratené nebo. 
 G e j z a - No, no, no! Prosím prečítať to moje svedectvo! 
 M r ň ú z - Dobre teda, nech počúvajú páni bratia. (odkašle si.) „My, všetci profesori, ktorí sme Gejzíkovi múdrosť do hlavy lievikom nalievali, svedčíme týmto, že spomenutý Gejzík rozumie sa znamenite do ferble, vhistu a preferansu. Vie tiež zaobchádzať s puškou a loveckými psami. Potom zná tiež všetky pekné paničky a nevesty a je im dobre známy. Pilnosť bola pri ňom taká veľká, že každé dva mesiace raz navštívil školu a vtedy nás vždy náležite pohneval. Teraz ho prepúšťame, aby rovno zo školského prahu vykročil na hodnosť županskú. “ (Smiech.) Pán brat musel to svedectvo preplatiť. 
 G e j z a - Použil som fígeľ. Ukázal som rektorovi celú hrsť tvrdých toliarov, a keď mi vručil svedectvo, dal som mu jeden, ostatné som strčil do vrecka. 
 (Zemani sa smejú a niektorí mu pritakávajú.) 
 M r ň ú z - Znamenite! Pánom, na ktorých čakajú všetky úrady, netreba sa ničomu učiť. To len sedliackym synom, z ktorých nič iného nemôže byť ako farári, rechtori a kasnári. 
 G e j z a (šibne korbáčom a zakrúti sa na päte) - Nech si zapijú čerstvého, pán Mrňúz. Potom sa im snáď ešte lepšie otvorí satirická žila. 
 M r ň ú z - Zahladím teda, čo som naježil. Žart na stranu, ale takého slúžneho ešte naša slávna stolica nemala, ako bude Gejza. (Obzerá svedectvo.) Samé čisté eminencie, ešte z tej 
hlavolamnej filozofie. 
 V š e t c i - Éljen! 
 M r ň ú z - A školské učenie svoje doplnil na cestách. Schodil celú zem filozofov. Či vedia, páni bratia, ktorá je to tá zem filozofov? 
 Č i p k a - Nuž tá, kde ľudia počujú i trávu rásť. 
 B a g z i - Kde každých sto kníh vykotí jednu novú. 
 M r ň ú z - A kde učení pre samú učenosť už temer o rozum prišli. Schodil teda celú zem filozofov, videl Paríž, navštívil Londýn. 
 G e j z a (s poukázaním na Ošusta) - A tu tovariš mojich učených ciest. 
 O š u s t - Navštívili sme pre skúsenosť všetky bordely. V Paríži sme meškali za tri mesiace, lebo sme sa liečili z nemoci, ktorá je tam doma. 
 G e j z a (vytne ho korbáčom) - Za tvoje svedectvo.  2
 K predošlým z kaštieľa K o b o z y a V y b u b n o v a n á  M r ň ú z - Náš Gejzík dostáva dnes samé výborné svedectvá. 
 Vy b u b n o v a n á - Ďakujem úctivo za priazeň proti môjmu nádejnému synovi. 
 M r ň ú z - Obraciame ho trochu, pani veľkomožná. 
 K o b o z y - Dobre. Nech nadobudne obratnosť k hľadanému úradu. 
 M r ň ú z - Všetky možné schopnosti sú v ňom v plnej miere. 
 K o b o z y - To ma teší. Nech sa páči z tohto vína, páni bratia. 
 M r ň ú z - Ba čas nám ísť, musíme ešte rozmnožovať a utvrdzovať našu stránku. 
 K o b o z y - No, zajtra budeme mať šťastie. Všetci naši zhromaždia sa a prenocujú tu ako v tábore a potom hromadne do Krivočian. (Zemania si pošepkávajú.) Vidím, že vaše milosti chcú dačo povedal. Von s tým bez ostýchania, veď sme svoji. 
 M r ň ú z - Nuž to chcú povedať, že pán Jablonkay platí svojim i v hotových - po dva zlaté každému. 
 K o b o z y - Veď pán Jablonkay dáva svojim po dva, ja dám mojim po štyri zlaté. 
 Č i p k a - Ale nie na borg. 
 B a g z i - Ja môj zemiansky hlas na úver nedám. 
 K o b o z y - Polovica dá sa dopredu, druhá po obnove úradských. 
 V š e t c i - Nič na úver! Hneď platiť! Zemianske hlasy sú drahé. 
 K o b o z y - Učiním i to z lásky k milostiam vašim. Ale najväčšiu odmenu šľachetných snáh nájdu páni bratia v tom, že krajine slúžia. Jablonkay chce urodzené zemianstvo dani podvrhnúť a z nás samých sedliakov porobiť. 
 Č i p k a - Ja mu týmto fokošom hlavu rozštiepim. 
 B a g z i - Je zradcom zemianskych slobôd. Všetkých jeho ľudí poškrtíme. . 
 M r ň ú z - Pod tou, rozumie sa, podmienkou, jestli sa dajú. 
 K o b o z y (odvedie Mrňúza nabok a dá mu do ruky bankovku) - Za ustávanie pánu bratovi dvesto zlatíkov. (Nahlas.) Nuž ešte po poháriku na rozchodnú. 
 Vše t c i - Éljen, Gejza! 
 (Pijú, Gejza sa otočí na päte.) 
 M r ň ú z - Ja som veľký ctiteľ ženského pohlavia a milovník takýchto líčok. 
(Pobozká Vybubnovanú, za ním všetci zaradom. Odchádzajú bránou, za nimi Gejza, hroziac im korbáčom, a Ošust.) 
 V y b u b n o v a n á - Ó, môj bože! Prezývajú ma Vybubnovanou, teraz ma už môžu nazvať Oblízanou. Celú ma zaslinili tí pľuhavci. 
 K o b o z y - Tí ľudia už vonkoncom nemajú žiadnej hanby. Vyžerú nás dočista. Už pošlo osem kusov rožného statku, šesť svíň, päťdesiat oviec, dvanásť sudov vína a množstvo zrna zo sypárne. Vmočíme sa do takých dlžôb, že z nich nevybŕdneme. 
 V y b u b n o v a n á - Prinavráti sa to všetko, keď raz Gejza príde do úradu. 
 K o b o z y - To je lutria. Chlapec sa ničomu nenaučil a tá háveď zemianska je nespoľahlivá. Vypijú, pojedia, dajú si zaplatiť - a v rozhodnej chvíli ťa zradia. 
 V y b u b n o v a n á - Pomôžu nám Sajhine kapitály. 
 K o b o z y - I v tej koži chodí ešte medveď. Tí dvaja mladí nie veľmi sa návidia a skrbná Sajha trhuje s dcérou ako žid s peniazmi. Keď sa dozvie o našich dlžobách, ktovie? 
 V y b u b n o v a n á - Tá sprostá baba? Bude si pokladať za veľkú česť, že nám príde do rodiny. Dúfam, že nás hneď dačím založí. 
 K o b o z y - Skorej od kohúta vajce, ako od Sajhy peniaz. Bude nás len mrzieť, ak jej dačo nadškrtneš.  3
 K o b o z y, V y b u b n o v a n á, G a c e k  G a c e k (prichádza z vrát) - Idem od Kubového, pán veľkomožný. 
 K o b o z y - Čo povedal? 
 G a c e k - Požičia štyristo, jestli sa mu dá do zálohu lúka na záhumní. 
 K o b o z y - Hm! Pekné úroky. Desať vozov sena od štyristo zlatých. 
 G a c e k - Ináč nedá. 
 K o b o z y - A u teba by sa nenašlo dačo zásobných peňazí? Požičiavaš celému svetu. Ja som bližší. 
 G a c e k - Nemám. 
 V y b u b n o v a n á - Pamätaj, že si sa u nás zagazdoval. 
 G a c e k - U vás, ale nie z vášho. Z tej pláce by som ľahko vyskočil. 
 K o b o z y - Čo druhí, to ti dám i ja. Hoc päťdesiat od sta. 
 G a c e k - Nemám. 
 K o b o z y - Budeš dakedy žialiť za naším chlebom. 
 G a c e k - Bez vášho chleba skorej vyžijem ako vy bez mojej služby. 
 V y b u b n o v a n á - Daj pokoj. Gacek je opatrný muž. Rozumný čeľadník nikdy nemá pre pána peňazí. 
 G a c e k (odíde cez bránu). 
 K o b o z y - Aj, aj, ten počína hovoriť spurne. 
 V y b u b n o v a n á - Nepopudzuj ho ešte viac, dobre gazduje i sebe i nám. Neľutuje nikoho, vytlačí i z kameňa vodu. 
 K o b o z y - Nájdem spôsob, že všetko nechá u mňa a ešte bude rád, jestli sa minie temnice. 
 V y b u b n o v a n á - Ide Läuser. V ňom je naša nádej.  4
 Predošlí, L ä u s e r  (Z brány prichádza Läuser s veľkou poníženosťou.) 
 K o b o z y - Ako sa máš, Läuserko? 
 L ä u s e r - Biedne, veľkomožné panstvo. Nápoj sa míňa slabo, i to len na úver. 
 K o b o z y - Ale si zato vždy pri peniazoch. Oproti tomu my, hoci na nás poddaní robia, nikdy peňazí nemáme. Teraz nás založíš. 
 V y b u b n o v a n á - Máme mnohé náklady na reštauráciu. 
 L ä u s e r - Čo žiada odo mňa veľkomožné panstvo? 
 K o b o z y - Dáš dopredu árendu od krčmy na tri roky. 
 L ä u s e r - Hí! Prosím pekne, kam by to pošlo?! 
 K o b o z y - Počuj, bude to na tvoj úžitok; dáš árendu len na dva, kvitanciu dostaneš na tri roky. 
 L ä u s e r - Nemožno mi, veru nemožno. 
 K o b o z y - Tak teda árendu len na rok, kvitanciu na tri. 
 V y b u b n o v a n á - Nemáš ani na tom dosť rébachu, Läuser? Dáme krčmu inému. 
 L ä u s e r - Keď už tak, radšej sa sám zadĺžim. 
 K o b o z y - Ale peniaze musím mať ešte dnes. 
 V y b u b n o v a n á - Mladý pán bude slúžnym, vieš? 
 L ä u s e r - Potom hoc i spod zeme. (Odchádza.) 
 K o b o z y - Každý nás teraz natiahne, až nám koža pukne. 
 Vy b u b n o v a n á - To je tak, keď človek potrebuje cudzie peniaze.  5
 K o b o z y, V y b u b n o v a n á, O š u s t  (Z brány prichádza Ošust.) 
 K o b o z y - Ty, Ošust, zaskoč k pánu plebánovi. Dám úctivo volať na večeru. 
(K Vybubnovanej.) Má tiež hlas pri voľbe. Musíme mu polichotiť. 
 O š u s t - Staškovský farár ide Ten aj bez volania. To som chcel oznámiť. (Odíde.) 
 K o b o z y - Všetci čerti nesú toho bezočivého mendíka. Bude mi zase sušiť hlavu s jeho kapitálmi. Ale ho vyctím, že neprekročí tak skoro môj panský prah. Sadnime si, nech stojí pred nami.  6
 K o b o z y, V y b u b n o v a n á, K o z á k, G e j z a  (Prichádza Kozák a Gejza.) 
 K o bo z y - Ako sa tam budujete, farárko? 
 K o z á k - Ako možno bez peňazí. Včera som držal konvent. 
 K o b o z y - Čo? Konvent bez inšpektora? 
 K o z á k - Keď nie s ním, teda bez neho. Jednohlasná žiadosť konventu je, aby ste cirkevné kapitály neodkladne zložili. 
 G e j z a (hrozí mu korbáčom zozadu). 
 K o b o z y - Váš nezákonný konvent neuznávam, jeho uznesenie mne náležajúcou mocou ruším a vás prísne napomínam, neopovážte sa siahať do môjho úradu. 
 K o z á k - Budem teda hovoriť bez okolkov. Cirkvi volia dozorcov pre ochranu, vy ale vediete moju ku konečnej skaze. Keď žiadam od vás kapitály, hovoríte, že vám ich len konvent vypovedať môže, a keď žiadam zadržanie konventu, odkladáte to bez konca, hoc i múry kostola na hŕbu letia a s učiteľom v sedliackej chalupe bývame. Cirkev hynie a vy s jej kapitálmi robíte reštaurácie. Napájate túlavú zemiansku sprostač. 
 V y b u b n o v a n á - Vy grobian! 
 K o b o z y - Miernite sa, jestli nechcete byť vyhnaný s hanbou z môjho panského dvora. Keby vám to kázeň tak išla. 
 K o z á k - Odsudzujete, čo ste nepočuli. Kto vás kedy vidí v kostole? Panské zvony - trubirohy, kázne - šteky psov. (Gejza mu odzadu vrazí vysoký klobúk až na oči.) Nehodnosť 
takáto ponižuje činiteľa. Mňa núti nastúpiť cestu práva. (Odíde.) 
 G e j z a - Mám nahuckať psov do toho mendíka? 
 K o b o z y – Dosť. Nie je dobre oškliviť sa s ľuďmi, zvlášte teraz, v čase svadby a obnovy úradov. 
 G e j z a - Pansláv nemôže byť nikdy dosť pokorený. 
 V y b u b n o v a n á - Čo je to vlastne ten pansláv? 
 G e j z a - Taký huncút, ktorý chce, aby v Uhrách Slovák bol pánom. Keby nie ten mendík, za desať rokov by sme všetkých našich poddaných pomaďarčili. 
 K o b o z y - A akú by sme potom mali prednosť pred sedliakmi, keby i oni boli Maďari? 
 G e j z a - Poznať, že si zo starého zákona. Uhorská krajina musí byť jedného jazyka, ak má byť slobodná a mocná. A kto slovenskú reč zastáva, je zradca krajiny. Ja toho mendíka verejne na stolici obžalujem a učiním návrh, aby sa zaviedla po celej krajine všeobecná honba na panslávov ako na medvede. 
 K o b o z y - To iste bude populárny predmet. Len nech sa dobre prihotovia. 
 G e j z a - Mohol by si mi ty reč napísať? Ja som planý štylista. 
 K o b o z y - A ja som už nôty potratil. Len nech sa obrátia o to k fiškálovi. 
 V y b u b n o v a n á - Ako vidím, vy dvaja budete zakrátko vydávať knižky. 
 G e j z a - Prinajmenej kalendáre. 
 V y b u b n o v a n á - Keď sa oženia, Gejza fiam, bude písať za nich Ľudmila. Ona vraj už mnoho románov prečítala. 
 G e j z a - Mohla by i sama jeden napísať - o tom, ako Sajha zatvára pri odchode z domu starého Chreňovského do kurníka. Ak sa podá dcéra na matku, bude mať tento korbáč roboty. (Švihne korbáčom a vykrúti sa na päte.) 
 V y b u b n o v a n á - Ľudmila je dobré, tiché decko. 
 G e j z a - Ako všetky mazny na svete, ktoré z nôt hovoria a z románov vzdychajú. 
 V y b u b n o v a n á - Nechže nám oni nepokazia trh so Sajhou, lebo to je jediná nádej zadĺženého domu.  7
 K o b o z y, V y b u b n o v a n á, G e j z a, R á r o c h  R á r o c h (vojde) - Ide pani Chreňovská z Hahury na korábe Noemovom, vyfintená parížskou mašamódkou. 
 K o b o z y - Nerob posmechy, ale počúvaj, čo ti poviem. Chcem, aby myslela, že sa u nás dom hemží čeľaďou. Ty teda budeš predstavovať tri osoby: záhradníka, kľúčiara a kuchára. Preto zakaždým, keď budeš predvolaný, vezmeš na seba iné šaty, ba i hlas podľa možnosti premeníš. Dostaneš dobrú diškréciu . 
 R á r o c h - Ako by som ju už mal na chrbte. (Odíde.) 
 V y b u b n o v a n á - Oni, Gejza fiam, nech vľúdne pobozkajú rúčku a nedajú ničím najavo svoje srdečné opovrhnutie. 
 K o b o z y - A nech hľadia uhladiť jej bigotnému vkusu. 
 Vy b u b n o v a n á - Nech sa držia ticho a krotko, ako čoby vodu nevedeli pomútiť. 
 K o b o z y - A hotový boli vo dne v noci s ňou sa modliť a spievať. 
 V y b u b n o v a n á - Nech sa robia dobrým gazdom. 
 K o b o z y - A skrbcom, proti ktorému je Gacek gavalier. 
 G e j z a - Ojojoj! Čo toho naučenia! Všetci profesori spolu mi ho viac nedali. (Zvrtne sa na päte.) 
 K o b o z y - Ide. Len dobre dotieravo okolo nej.  8
 K o b o z y, V y b u b n o v a n á, G e j z a, S a j h a, G a c e k, O š u s t, C i c a, R á r o c h  (Vojde Sajha v nevkusnom úbore, za ňou Gacek, Ošust a Cica.) 
 V y b u b n o v a n á - A, to je pekne! Vítame srdečne na Chujave. (Pobozká Sajhu.) 
 K o b o z y - Teší nás nekonečne, že už raz máme šťastie . . . 
 G e j z a (uchopí Sajhinu ruku, no pobozká svoju). 
 V y b u b n o v a n á - Ako sa má naša premilená Ľudmilka? 
 S a j h a - Postonáva. Zanechala som ju v posteli. 
 V y b u b n o v a n á - Zarmucujú nás, pani sestra. 
 S a j h a - To nič, často býva prechorená. 
 V y b u b n o v a n á - Pri tak útlom kvietku to nie je div. 
 K o b o z y – A jeho milosť pán brat Chreňovský? 
 S a j h a - Ako starý muž. Sedí si v chládku. 
 G e j z a (odvráti sa so smiechom). 
 K o b o z y - Budeme mať šťastie na noc - ? 
 S a j h a - Vybrala som sa len na chvíľu. 
 K o b o z y - Jednako kone a pani sestra musia si oddýchnuť. (Gackovi.) Ty, foršner, nakáž úradníkovi, nech vydá koňom ovsa, lovásom, nech ich očešú, hajdúchom, nech dajú pekne očistiť koč a išpánovi, nech ho dá namastiť. 
 G a c e k - Dobre, pán veľkomožný. (Odíde.) 
 K o b o z y (Rárochovi) - Ty, záhradník, choď natrhať čerstvých kvetov a uvi čo najkrajšiu kytku pre našu budúcu mladú paniu. Pošli mi kľučiara. 
 R á r o c h - Dobre, pán veľkomožný. 
 V y b u b n o v a n á - Ty, Cica, zober pani veľkomožnej plášť. Je trochu zaprášený z cesty, musí sa vyklopať. Nakáž hajdúchom alebo mládencom. Veď je vás toľko v dome ako prachu. 
 R á r o c h (vráti sa v inom kabáte.) - Čo rozkážu, pán veľkomožný? 
 K o b o z y - Kľučiar, ostri pani veľkomožnej črievičky od prachu a pošli kuchára. 
 R á r o c h (utrie Sajhe črievičky krídlom svojho kabáta a odíde). 
 V y b u b n o v a n á - Ty, chyžná, zosním pani veľkomožnej klobúk. (Keď Cica nemôže rozviazať Sajhe stužku pod bradou, Vybubnovaná ju uštipne.) Na, lušta! (Nahlas.) Ach, prepánaboha! Zo štyroch zavolala som najspôsobnejšiu, ale to všetko taká čeľaď. 
(Rozviaže sama.) 
 S a j h a - Prosím, prosím. Nezvykla som na toľkú obsluhu. 
 V y b u b n o v a n á - Dosť tých daromníkov, nech slúžia. 
 S a j h a - Nie som hodna takej cti. 
 V y b u b n o v a n á - Ešteže čo! Taký vzácny hosť nemôže byť dosť uctený. 
 R á r o c h (opäť v inom kabáte) - Čo rozkážu, pán veľkomožný? 
 K o b o z y - Dávaj olovrant, kuchár! Stolník nech nahotuje do jedného košíka pečiva, do druhého pol tucta buteliek tokajčiny. 
 R á r o c h - Dobre, pán veľkomožný. (Odíde.) 
 S a j h a - Ich gazdovstvo sa mi páči. Jeden čeľadník zastáva toľké služby. Sám sebe rozkazuje, sám seba posiela... 
 G e j z a (vyvalí jazyk a zvrtne sa na päte, Kobozy sa odvráti so smiechom). 
 V y b u b n o v a n á - Chichichi! V tom sa už mnohí sklamali. Sú to trojčatá tak sebe podobné, že len po šate ich možno rozoznať. 
 K o b o z a - Len pre túto zvláštnosť ich držíme. Slúžia u nás už pätnásty rok. 
 V y b u b n o v a n á - Čeľaď i tak neradi meníme a ona aj nerada odchádza, keď sa raz dostala do nášho panského domu. 
 S a j h a - To veru vec neobyčajná. Rada by som vidieť celú tú trojicu odrazu. Ráčia vaše milosti všetkých predvolať. 
 (Všetci dusia smiech.) 
 V y b u b n o v a n á - Nech to nežiadajú, pani sestra. Bratia majú zlé oči. Na koho dvaja odrazu pozrú, musí onemocnieť; a na koho všetci traja, umrieť. 
 S a j h a - Dobre teda, že vaše milosti už dávno nepomreli. Mladý pán Gejzík ako sa má? 
 V y b u b n o v a n á - Môj Gejzík je veľký gazda. Uvádza do nášho obšírneho hospodárstva všetky novoty, ktoré videl za hranicami. Nechodí po návštevách oko druhí mladí páni, ani po poľovačkách, lež je vždy okolo robotníkov. Všetok svoj čas venuje gazdovstvu, okrem chvíľ, ktoré požaduje nábožnosť. Lebo môj Gejzík nie je neznaboh ako všetci terajší mladí ľudia napospol. Bibliu alebo spevník bráva so sebou i na pole. 
 S a j h a - Tak teda vie i spievať. 
 V y b u b n o v a n á - Ako kanárik. 
 S a j h a - Prosím jednu zanôtiť. 
 G e j z a - Mám nádchu, som zachrípnutý a vôbec nemám teraz chuti do spevu. 
(Zvrtne sa na päte.) 
 K o b o z y - I lepšie pristane k vzácnej návšteve rozhovor než náboženské piesne. 
 V y b u b n o v a n á - Keď sa poberú, potom budú spievať spolu s Ľudmilkou. 
 G e j z a - Ak prinesie mnoho peňazí, budem spievať veselú, ak málo, smutnú, až do plaču. 
 S a j h a - Škoda, že nemajú v obci kostol a farára svojho náboženstva. 
 V y b u b n o v a n á - Veď so Staškova je iba štvrť hodiny. Zapriahne sa v nedeľu, a sme tam. 
 S a j h a - Bezpochyby i pán farár prichádza častejšie. 
 V y b u b n o v a n á - Je u nás ako doma. 
 K o b o z y - Vážime si ho, bo je muž učený. Bol i v Nemecku na akadémii. Ale teraz ho stretlo veľké nešťastie. Zhorela mu fara, škola i kostol. 
 S a j h a - Počuli sme o nešťastí. Boli aj u nás chlapi za Staškova po pýtaní. Sama som im dala dvadsiatnik, ba na také veci , buď bohu neponosno, neľutujem. Vaše milosti mu budú iste všemožne na pomoci. Čo by sme robili po dedinách, keby tých kostolov a farárov nebolo? Kostoly naše divadlá, farári jediní rozumní spoločníci. 
 V y b u b n o v a n á - Robíme, čo môžeme. Len keby už skorej prešli tieto starosti a každodenné výdavky. Neverila by pani sestra, čo nás to stojí a ešte bude stáť, keď chceme synovi nášmu - a dúfam, že aj ich - zaopatriť čestné postavenie pri stolici. To ma núti predložiť pani sestre v dôvernosti i jednu prosbu. Nám už, vyznávam, všetko vychádza. Ale u vašich milostí groš sa vždy nájde. Nemyslím na beznáhradné podporovanie budúceho zaťa, ale mohli by nás na pôžičku založiť pár sto zlatíkmi. 
 S a j h a - Zo srdca rada, ale nemožno. Jesto síce tých pár zlatíkov kadekde po pôžičkách, ale pri rukách niet ničoho. 
 V y b u b n o v a n á - Úroky by sme platili ako ktokoľvek iný. 
 S a j h a - Nemôžem poslúžiť, naskrze nemôžem. 
 K o b o z y - To je mrzko od teba, Tereza, unúvať teraz takými vecami pani sestru, keď je 
u nás hosťom. 
 V y b u b n o v a n á - Máš pravdu. Nech odpustia, pani sestra. Prosím vstúpiť. 
 (Vybubnovaná, Sajha a Kobozy odídu do kaštieľa. Gejza hrozí odzadu Sajhe korbáčom.) 
 O š u s t - Vidíš, Cica, cigánstvo a pokrytectvo nie je iba naším umením. 
 C i c a - Páni sú v tom opravdiví majstri. Koľko slov, toľko lží. Ozaj, či sa im tá Sajha dá omámiť?  9
 C i c a, O š u s t, R á r o c h, C h r u ň o  (Vrátami prichodí Rároch a Chruňo.) 
 O š u s t - Bude za to diškrécia. 
 R á. r o c h - Dám ti znej polovicu. 
 O š u s t - Keď dostaneš dve zauchá, dáš jedno mne. 
 R á r o c h - A oni, Cica, nevzali by druhú? 
 O š u s t - Ona ti sama dá polovicu zo svojej diškrécie, ba viac, ako prijme. Bo keď ju mladý pán pobozká raz, ona teba desať ráz. 
 C i c a - Iďte, tak ma uštipla tá Vybubnovaná, že mi až zosinavelo rameno. 
 C h r u ň o - To je teda naozaj uštipačná pani. 
 R á r o c h - Za každým vajcom, keď mi vydáva v komore, uštipne ma ako rak: „Čo, ešte? Boh by ťa skáral, ty zlodej.” 
 O š u s t - A ja už viem, načo to padne, keď ma mladý pán osloví: „Ošust!” 
 R á r o c h - Na chrbát. Ten každé slovo svoje sprevádza šľahnutím korbáča. 
 Cic a - Tu je človek menej ako pes. 
 O š u s t - Sto ráz. Mladý pán vždy hovorí, že by svojho Muftu nedal za sto sedliakov. 
 R á r o c h - Preto sa aj drží čeľaď domu ako záplata starých nohavíc. Tu sa služba ráta na dni, dakedy na hodiny. Len tenošklivý Gacek trvá ako mach na streche. Iný nikto nemôže obstáť pri tej Vybubnovanej a jej rozpustilcovi. 
 O š u s t - Veľkomožnom - dodaj. Vybubnovaná hovorí sedliačkam: „Ty lušta, ty si len sedliaka vykotila, ale môj Gejzík bol už v živote materinskom veľkomožný.” 
 C h r u ň o - A prečo ju nazývate Vybubnovanou? 
 C i c a - Lebo ju vybubnovali. 
 O š u s t - Mestskí páni dali vybubnovať, že kto k nej pôjde slúžiť, aby sa neukázal 
so žiadnou žalobou, bo vedel, kam ide. 
 C h r u ň o - U vás vidím pravú, protivu toho čo v našom dome. Tu krajná márnomyseľnosť, u nás tá najhnusnejšia skrbnosť. Môžete si predstaviť, ako sa mi vodí, keď Sajha pri jednom poddanom toľké poklady nazhromaždila, že vaše horenos panstvo zlakomilo sa na jej dcéru.. 
 C i c a - A s čeľaďou u vás ako? 
 C h r u ň o - Tu sa čeľaď mení, u nás často žiadnej niet, už pre stravu: viac sme hladní než sýti. 
 R á r o c h - Preto si hneď po príchode pýtal jesť a hltal si tak pažravo. 
 C h r u ň o - Na raňajky mi nedala nič a už včera ma vzala na tenkú stravu. Vyprázdni si vraj črevá, pôjdeme na hostinu. To u nás vždy tak, keď dáka cesta nastáva. 
 O š u s t - Či i pán je taký? 
 C h r u ň o - Pán musí odložiť pri stole lyžicu, keď Sajha pozrie na neho. 
 O š u s t - Drží ho teda na krátkej svorke. 
 C hru ň o -Pri odchode ho zamkla do chlieva, tam musí čušať o hlade do nášho návratu. 
(Neznáma ruka odchýli trochu vráta a položí dnu zaviazaný košík.) 
 C i c a - Í, to teda zlá pani. Či sa i dcéra na ňu podala? 
 C h r u ň o - Panička naša je anjel, trpí s nami, teší nás, hojí podľa možnosti matkou zasadené rany. 
 C i c a (zbadá košík) - Čo je to? Decko! 
 O š u s t - Urobme krik. Nech vidí Sajha, čo mladému pánovi priniesli. 
 V š e t c i - Decko! Decko! Decko! Psi ho roztrhajú!  10
 Predošlí, K o b o z y, V y b u b n o v a n á , S a j h a a G e j z a  (2 kaštieľa prichádzajú Kobozy, Vybubnovaná, Sajha a Gejza.) 
 K o b o z y - Čo za krik tu robíte? Celá Chujava sa zbehne. 
 O š u s t - Nuž, podvrhol tu ktosi, čo ľudia najväčšmi milujú i najviac nenávidia. 
 R á r o c h - Čo hľadajú, a keď nájdu, hnevajú sa. 
 V y b u b n o v a n á - Decko snáď? 
 C i c a - Veru, dýcha, pani veľkomožná. 
 S a j h a - Ó, úbohé neviniatko! 
 K o b o z y - Kto priniesol koperdaňa? 
 C i c a - Nevideli sme nikoho, len sme tu odrazu zočili košík. 
 K o b o z y - Čo to za smelá beštia? Veszett adta!  11
 Predošlí, K a v k a  K a v k a (prichodí bránou) - Veľkomožné panstvo dostalo nemilý dar. Ja sa ponáhľam vysvetliť tajomstvo. 
 K o b o z y - Vieš teda, kto podvrhol na mojom panskom dvore toho koperdaňa? 
 K a v k a - Akási neznáma vojačka. 
 V y b u b n o v a n á - A prečo si ju nezlapala? 
 K a v k a - Podvrhla a utiekla. 
 S a j h a - Bezbožná osoba! 
 K o b o z y - Pošleme za ňou na všetky strany. Koperdaňa odneste za ten čas do majera. (Cica vezme košík a odíde. Za ňou Ošust, Rároch, Chruňo.) My sa vráťme. 
 V y b u b n o v a n á - Nech sa páči. (Podá Sajhe rameno a odídu i s Kobozym do kaštieľa.) 
 K a v k a - Vy viete, mladý pán, od koho je ten dar a pre koho. 
 G e j z a - Viem, pomohla si mi z blata, čierna kavka! (Šibne ju korbáčom.) 
 K a v k a - A mám už za to i odmenu. 
 G e j z a - Inakšiu dostaneš, ak toho koperdaňa načisto odstrániš z Chujavy. Skrbný nie som, to vieš. (Šibne ju a odíde do kaštieľa.) 
 K a v k a – Psie svedomie. (Odíde bránou.) Opona 
 
  DRUHÉ DEJSTVO
 
Izba v dome Chreňovského na Hahure.  1
 Ľ u d m i l a, J a b l o n k a y  (Ľudmila číta, vchádza Jablonkay.) 
 Ľ u d m i l a (prekvapene) - Aká v svete náhoda priviedla ťa neočakávane? 
 J a b l o n k a y - Tichšie, Ľudmila, lebo som prekročil prah mne zakázaný. 
 Ľ u d m i l a - Bez ostýchania, sme bezpeční. Ako si mám vysvetliť tvoju prítomnosť? 
 J a b l o n k a y - Ako túžbu ešte raz ťa vidieť. 
 Ľ u d m i l a - To je veľká obeť. Matka ťa väčšmi urazila, než by som sa mohla nazdať, že ešte dakedy na mňa pomyslíš. 
 J a b l on k a y - Matku omlúva jej známa slabosť, ale tvoje šľachetné srdce neprestalo nikdy náležať mne. 
 Ľ u d m i l a - Ako si vystriehol príhodnú chvíľu? 
 J a b l o n k a y - Matka do Chujavy, ja do Hahury. 
 Ľ u d m i l a - Mne nechcela povedať, kam ide. 
 J a b l o n k a y - Bez tvojho vedomia chce dohovoriť svadbu s Gejzom. 
 Ľ u d m i l a - Tú svadbu predíde pohreb. Príď potom skropiť osamelú moju mohylu jednou slzou. 
 J a b l o n k a y - Tak zúfalo, Ľudmila? 
 Ľ u d m i l a - Ty chápeš moju zúfalosť. 
 J a b l o n k a y - Poď teda so mnou. Dáme sa rýchle zosobášiť pri dišpenzácii, ktorú som už obstaral. 
 Ľ u d m i l a - Ach! Mám utiecť ukradomky z domu bez požehnania rodičovského? 
 J a b l o n k a y - To, alebo násilný sobáš s Gejzom. 
 Ľ u d m i l a - Ale matka je tvrdého srdca. Nedúfaj, že by sa dakedy udobrila. 
 J a b l o n k a y - Pričiním sa síce o to, keď čas ochladí jej vzrušené náruživosti, lež svoje predsavzatie nečiním závislým od toho úspechu. Mám všetko, čo z toho domu čakám, keď odvediem teba. 
 Ľ u d m i l a - Keď tak, teda zverujem svoju česť i všetku budúcnosť tvojej veľkomyselnosti. 
 J a b l o n k a y - Kde je otec? 
 Ľ u d m i l a - Hanbím sa ti to povedať, ale pred tebou už nič nechcem zatajiť. Matka zriedka odíde z domu bez toho, že by otca nezatvorila. Dnes ho zamkla do chlieva, lebo sa dozvedela, že ho vypúšťame a len pred jej návratom zatvárame. 
 J a b l o n k a y - Je to už známe. Podivná slabosť muža. Dones mu aspoň vína. Tu máš peniaze, lebo viem, že doma kvapky nemáte a že grajciarom nevládneš. (Dáva jej peniaze, 
Ľudmila sa zdráha priať.) 
 Ľ u d m i l a - Hanbím sa, bo to podobá sa na almužnu. 
 J a b l o n k a y - Odoprieš potrebného občerstvenia otcovi z hrdosti. 
 Ľ u d m i l a - Nie, ale učiním, čo činievam obyčajne. Pošlem svoje šaty do zálohu. Ty za ten čas napíš mojím menom materi list. 
 J a b l o n k a y - A čo písať? 
 Ľ u d m i l a - Za svoje prijímam, čo napíšeš. 
 J a b l o n k a y - A ty si zaviaž najpotrebnejšie šaty. Vozík čaká za záhradou. (Ľudmila odíde.) Ó, anjelská Ľudmila. Hneď pri prvom stretnutí, keď som sa navrátil z výchovy, šeplo mi srdce: Túto! (Sadne k stolíku, chvíľku píše .Ľudmila sa navráti s uzlíkom.) 
 Ľ u d m i l a - Som hotová. 
 J a b l o n k a y - I ja s listom. Poďme.  2
 Predošlí, V l h a  (Vojde Vlha.) 
 Ľ u d m i l a - Vlha, kľúče oddáš panej, keď sa navráti, a tieto šaty príjmi odo mňa na pamiatku. (Dá jej šaty.) 
 V l h a - A ďalekože, panička? 
 Ľ u d m i l a - Nespytuj sa. Panej povieš, že nevieš, kam som odišla. 
 J a b l o n k a y - O mne sa nezmieniš, rozumieš? (Dá jej hrsť peňazí.) 
 V l h a - Mlčať nie je hriech a čo poviem, bude pravda. 
 Ľ u d m i l a - Víno prinesieš a podáš pánovi. Zbohom! Ty vidíš, môj bože, že neruším ošemetne detinskú poslušnosť. 
 (Ľudmila a ]ablonkay odídu.) 
 V l h a - Tuším, čo je vo veci. Utekajú zo Sodomy. Teraz tu už žiadna čeľaď neobstojí. Bojím sa veľkého nešťastia. Jano odišiel s vyhrážaním, že tento dom podpáli, hoci hneď bude obesený. A keď sa vráti Sajha a nenájde paničku doma, budeže to búrka!  3
 V l h a, C h r u ň o  (Vojde Chruňo.) 
 V l h a - Spomínam búrku, a ona tu. Ale ako sa stalo, že ty, Chruňo, ideš prvý? Kde je pani? 
 C h r u ň o - Smej sa, Vlha. (Smeje sa.) 
 V l h a - Nejde mi do smiechu. 
 C h r u ň o - Ale ti pôjde. (Smeje sa.) Počúvaj! Naša Sajha chce obyčajne jedným tľapnutím dve muchy zadláviť. Tak i teraz. Zosadla v poli a mne kázala hodiť do koša niekoľko snopov hrachu, aby sme vraj nešli naprázdno. (Smeje sa.) Na koči boli dva košíky, čo jej v Chujave darovali ,jeden s pečivom, druhy so sladkým víncom. Tie vzala ona, aby som ja nepokváril. Tak ti prišla v plnej paráde k potoku, ktorý tečie cez dedinu. Lavica na ňom, ako vieš, niet žiadnej. Vyvolá ti teda toho svojho jediného poddaného. Mitru. 
 V l h a - Svoju obyčajnú ekvipáž cez potok. 
 C h r u ň o - Tak. A káže mu kvoknúť, aby ju vzal na chrbát ako decko do odedze. 
(Smeje sa.) 
 V l h a - A Mitra sa vzpieral a pani ho zbila. To chceš povedať? 
 C h r u ň o - Čakaj len, nech ti všetko zaradom rozpoviem. (Smeje sa.) Na volanie ti vybehne i Mitraňa, ako vieš, dobrá jazyčnica. „Môj muž nie je kôň,” natriasala sa, „aby vás na svojom chrbte nosil, a to zadarmo. Dajte si lavicu urobiť, keď ste páni a máte les.” 
 V l h a - Veď je veru i pravda. 
 C h r u ň o - Čakaj len, nech ti všetko zaradom rozpoviem. Sajha začína nahovárať Mitru, potom hroziť a zlorečiť a jazyčnica Mitraňa ako podskakuje, tak podskakuje a tlčie si päsťou 
do dlane: „Môj muž nie je kôň, môj muž nie je váš kôň!” (Smeje sa.) 
 V l h a - Tú komédiu by bola rada vidieť. 
 C h r u ň o - Čakaj len, nech ti všetko zaradom rozpoviem. Starý Mitra už chcel odísť, lebo sa zaprisahal, že ropuchu viac na svojich pleciach neponesie, ale Sajha trafila mu na žilu. „Čakaj, kujon,” riekla. „Vydávam dcéru za slúžneho.” 
 V l h a - To iste účinkovalo. 
 C h r u ň o - Čakaj len, nech ti všetko zaradom rozpoviem. Jazyčnica zamĺkla, Mitra kvokol ako obyčajne a stará ropucha vyliezla mu na chrbát aj s dvoma košíkmi v rukách. 
 V l h a - Keby ju tak bol dakto odmaľoval. 
 C h r u ň o - Čakaj len, nech ti všetko zaradom rozpoviem. Môj Mitra sa brodí s bremenom po vode, až prišiel do najhlbšej. Vtedy bác! horeznačky tak, že prevalil Sajhu ako kladu. „Jaj,” - vraj – „ako sa mi noha pošmykla.” (Smeje sa.) 
 V l h a (smeje sa) - Tak jej treba! 
 C h r u ň o - Keď vyšla, cedila sa z nej voda, ako čoby si snop konopí z vody vytiahla. 
 V l h a (smeje sa) - A taká ide domov? 
 C h r u ň o - Nie, Mitraňa jej odbehla po šaty, strhla suché z plota a Sajha sa u nej preobliekla. (Smeje sa.) 
 V l h a - A košíky ochránila? 
 C h r u ň o - Tie striehla väčšmi než svoju dušu. – Počujem jej hlas na dvore. Väzňa vypustila z chlieva. Idem, aby ma tu nenašla. (Odíde.) 
 V l h a - Teraz bude vojna. Mňa uvarí, upečie a zje.  4
 V l h a, S a j h a, C h r e ň o v s k ý  (Vojde Sajha bez plášťa, so servítkou na hlave, za ňou Chreňovský, starý, chudobne oblečený.) 
 S a j h a - Koza a zahrada. Panička je kde? 
 V l h a - Pošli kamsi. Tu sú kľúče. 
 S a j h a - Pekné gazdovstvo. Odísť a zanechať dom a kľúče na slúžku. 
 V l h a - Na mňa môžu, ešte som nikdy nič neukradla. Rozkážu rozložiť ohňa? 
 S a j h a - Načo? Tebe dám cmaru s chlebom a Chruňo ničoho nepotrebuje. Bol na hostine. 
 V l h a (odíde) . 
 C h r e ň o v s k ý - Povedz už, ako si pochodila? 
 S a j h a - Do Chujavy na koči, naspäť peši, sčiastky i na Mitrovom chrbte. Boh by ho skáral! Zvalil sa, ošklivec, na mňa uprostred potoka; dobre, že ma nezatopil. 
 C h r e ň o v s k ý - Bodajže by ho. . . 
 S a j h a - Boh požehnal, či tak? Bol by si rád, keby som pošla dolu vodou. Chcel by si sa dožiť ešte svadby. 
 C h r e ň o v s k ý - Počínaš byť vtipná. To nie je tvoja obyčaj. Snáď že si si trošku vínka frcla. Ako ťa tam prijali? 
 S a j h a - Ako ľudia, ktorí sa domnievajú, že ťa klamú, a sami bývajú oklamaní. 
 C h r e ň o v s k ý - Boli ti vďační? 
 S a j h a - Ako pes, keď vidí cudzieho človeka chlieb jesť. Spredku krúti chvostom, a odzadku breše. 
 C h r e ň o v s k ý - Zbadala si dačo? 
 S a j h a - Viac ako chceli a myslia. 
 C h r e ň o v s k ý - Imanie ich ako stojí? 
 S a j h a - Ako voda na riečici. 
 C h r e ň o v s k ý - Ako gazdujú? 
 S a j h a - Panštia sa za cudzie peniaze. Aby jednu dieru zaplátali, dve nové urobia. Skvost na ulici, dlžoby v truhlici. 
 C h r e ň o v s k ý - Mladý sa ti ako ľúbi? 
 S a j h a - Ako parochňa na lysej hlave, cudzie zuby v ústach, líčidlo na starej tvári, prázdny mech a klas bez zrna. 
 C h r e ň o v s k ý - Nenazdávali sa, že majú tak ostrú pozorovateľku v dome. 
 S a j h a - Chytrosť veľkopanská myslela, že je sama doma, keď chytrosť sprostácka špehovala na jej tajomstvá. 
 C h r e ň o v s k ý - Zo svadby teda nič. 
 S a j h a - Je dohovorená, ale musíme pánu zaťovi dvojiť, keď on nám bude tykať, lebo čo rodičia , to i my. Musíme kráčať za svetom, ktorý nás už ďaleko nechal za sebou. 
 C h r e ň o v s k ý - A celkom sa už čím hore tým dolu obrátil. Ale ako sa zrovnáva tvoje odhodlanie so skúsenosťou? 
 S a j h a - Tak, že oni chcú Sajhu použiť pre svoje zámery, a Sajha ich. 
 C h r e ň o v s k ý - Chceš jediné dieťa odčachrovať? Vydať v korisť rozpustilcovi? 
 S a j h a - Jestli dcéra tak bude vedieť panovať nad mužom ako matka, naučí ho tomu, čo najmenej zná - modlitbe. 
 C h r e ň o v s k ý - Nie je každý ty a nie každý ja, čo i najkrajnejšie veci trpím pre pokoj. Ten posmešník hľadá peniaze. 
 S a j h a - A ja jeho dedičstvo. Jemu nedám haliera, ale povymieňam majetky a podržím sama. Budem ho potom na krátkej svorke vodiť. 
 C h r e ň o v s k ý - urob, ako chceš. Ale ja už vidím, že naša útla Ľudmila poje pritom viac slz ako chleba. 
 S a j h a - Spoľahni sa v tom na mňa.  5
 S a j h a, C h r e ň o v s k ý, M o s e r  M o s e r (vchádza, hovorí s poľským prízvukom) – Klaniam sa úctivo, veľkomožné panstvo. 
 S a j h a - Čo chceš, žide? Nemám iného na predaj ako jedného vola, ktorý sa však bez rohov narodil, ťahať nevie a na mäso je priplaný. 
 C h r e ň o v s k ý - Tak rozpustilo vtipnú som ťa ešte ne videl. Či nebudeš plakať? Smiech pred plačom chodieva. 
 M o s e r - Počul som, že veľkomožné panstvo má doma dievčinu na vydaj. A ja mám pre nevestu čosi vhodné. (Vytiahne perly.) 
 S a j h a - Ako to ceníš? 
 M o s e r - Päťtisíc zlatých v striebre. 
 S a j h a - Päťtisíc zlatých v striebre! Ty môj! To je cena jedného majetku. 
 M o s e r - A keby som nebol utisnutý, nedal by som ich ani za desaťtisíc. Ráčte pozrieť. To sú perly veľmi zriedkavé, nezvyčajnej veľkosti. Každá perla je hodna najmenej sto zlatých. Len veľká bieda a nedostatok ma prinútili, že ten klenot dávam spolovice zadarmo. Som zbankrotovaný fabrikant z Krakova. To jediné mi zostalo. 
 S a j h a - Ale päťtisíc zlatých! Tisíc dám. 
 M o s e r - Nemôžem, veľkomožná. Ale viete čo, pani? Mám v Pešti bohatého brata, zastavím perly za tisíc zlatých. Kontrakt sa napíše na tisíc dvesto. 
 S a j h a - Tisíc dám, keď sa kontrakt napíše na dvetisíc. Čas výmeny tri mesiace. Po ňom perly prepadnú. 
 M o s e r - Nie tak. Pani dá dvetisíc a kontrakt sa napíše na tri. Som veľmi utisnutý. 
 S a j h a - Píš teda. 
 M o s e r - Viem len po židovsky. 
 S a j h a – Píš ako vieš. 
 M o s e r (sadne si a píše, Sajha vyberá spoza ňadier bankovky). 
 M o s e r - Prosím podpísať. (Chreňovský a Sajha podpíšu. Moser vezme peniaze.) Ďakujem. Pripadá mi, akoby som prijal peniaze zadarmo. 
 S a j h a - Ale pamätaj na lehotu, žide. (Moser odíde.) Toho som natiahla. 
 C h r e ň o v s k ý - Len aby tebe nepukla pritom koža. 
 S a j ha - Čo ty vieš! Takých perál som ešte nevidela. 
 C h r e ň o v s k ý - Práve preto. Nevieš, za čo si vydala toľké peniaze. Ale človek nesmie slova povedať. 
 S a j h a - Kde je to decko? Nadchodí noc, a jej niet. Nepovedala tebe, kam ide? 
 C h r e ň o v s k ý - Nie. Ale tu je akýsi list. 
 S a j h a - List? Čítaj, preboha! Tŕpnem. Zanechala som ju nemocnú v posteli a teraz jej niet. 
 C h r e ň o v s k ý (číta) – „Milá matka, pokiaľ ste mi len Vy rozkazovali, znášala som s detinskou trpezlivosťou všetky zvláštnosti Vašej povahy a bol a som Vám vo všetkom poslušná. Keď ste ale išli bez mojej vole a vedomia zapredať ma do rúk rozpustilca, ktorým ja tak pohŕdam ako on mnou a Vami, musela som hľadať spásu v úteku. Vzdávam sa povinnosti detinskej, lebo Vy nadužívate materinského práva. Hoc ma vyvrhnete preto zo srdca, ja Vás vždy v mojom nosiť a za Vás sa modliť budem. Ľudmila.” Tu máš, na čo vyšla tvoja neoblomná hlava. (List mu vypadne z trasúcich sa rúk.) 
 S a j h a - To ten šklban Jablonkay. (Zdvihne list.) Písmo jeho. Musím vyrvať moje decko 
z rúk toho holomka, čo by Ju bol do pekelných pekiel uniesol. Jestli nie, čakaj, bezbožná ubehlica! Matku si len mala, nikdy ťa viac nechcem a neodpustím ti ani na smrteľnej posteli. 
 C h r e ň o v s k ý - Dobre a statočne učinila. Chcela si jediné decko obetovať hnusnej lakomosti. 
 S a j h a - Tak, starý pes? Dobre učinila? Ty si s ňou snoval, kázal si jej utiecť. Roztlčiem na kusy tú tvoju lysú tekvicu. (Rúti sa na neho.) Opona 
 
  TRETIE DEJSTVO
 
Scéna ako v prvom dejstve.  1
 L ä u s e r a B a r k e s (obzerajú ručnicu).  L ä u s e r - Striebrom obitá. Čo stojí? Nű? 
 B a r k e s - Sto päťdesiatpäť zlatých v striebre, brűdrle. 
 L ä u s e r - Škoda bude, ak ho minie úrad. Je to ešte len nevedomý a rozpustilý chlapec. 
 B a r k e s - Ale je Kobozy. Vieš, ako svet ide, brűderle. Rozum chodí pešky, nevedomá urodzenosť v koči. 
 L ä u s e r - Ba zdá sa, že všetok rozum len v koňoch, brűderle. 
 B a r k e s - A my neobmedzujme štedrosť našu iba na Gejzu. Jemu pušku, Jablonkaymu paripu. 
 L ä u s e r - Ide. Prihotuj si chrbát na pár korbáčov. Tomu bude potrebný celý les na palice a prúty.  2
 Predošlí, K o b o z y, Vy b u b n o v a n á, G e j z a  (Z kaštieľa prichádza Gejza, Vybubnovaná a Kobozy.) 
 L ä u s e r – Synovia izraelskí ako prví prinášajú dary. (Odovzdáva ručnicu Gejzovi.) 
 B a r k e s - A porúčajú sa do lásky novému pánu slúžnemu. 
 G e j z a - Pekný kus. Čo stojí? (Šibne Läusera korbáčom.) 
 B a r k e s - Sto päťdesiatpäť zlatých v striebre, 
 G e j z a - Poďakujte mi, že takú maličkosť prijímam. (Šibne Barkesa a oprie ručnicu o stenu.) 
 B a r k e s - Synovia izraelskí neopomenú zavďačiť sa i vzácnejšími darmi. Nech len budú naším ochráncom pri slušných sťažnostiach. Sedliak pije, a potom nechce platiť. 
 G e j z a - U mňa vždy nájde ochranu, kto prinesie svoju spravodlivosť. (Ukáže na vrecko.) 
 B a r k e s - Žid nežiada ničieho trudu zadarmo. 
 G e j z a - Preto mám rád židov. (Šibne zas Barkesa.) 
 B a r k e s - Brűderle, poďme. 
 K o b o z y - Árenda, Läuser! 
 L ä u s e r - Bude, pán veľkomožný. 
 (Odídu.) 
 V y b u b n o v a n á - Ich akcie, Gejza fiam, musia dobre stáť, keď už židia nosia dary. Ti mávajú dobrý nos. 
 G e j z a (švihne korbáčom a vykrúti sa na päte) - Teraz, mamán, dáme si vystaviť nový kaštieľ'. Sedliaci nám všetko zvozia a porobia zadarmo. Vyženiem celú dedinu na cesty a potom hajde ku kaštieľu, ako je obyčaj. I bahnistú cestu dáme si teraz vystlať. A dary ani nepostačia odberať. Židia peniaze, sedliaci vajcia, teľatá, kurčatá, maslo, syr, med, v každom okamžení dačo. 
 V y b u b n o v a n á - Na pomoci pritom mi bude mladá nevesta. A tá kľampa Maňuša 
len-len že nám všetko nepokazila. 
 K o b o z y - Veď tak, podvrhnúť najdúcha na dvor pri návšteve Sajhinej. 
 V y b u b n o v a n á - Päťdesiat korbáčov jej tu; na dvore, že až krv bude striekať. 
 K o b o z y - Tá chuť nám prejde, toho dôležitého práva nás slávny snem pozbavil s jeho novomódnymi poslancami, čert aby im dušu páral. Tí blázni tak odvrhujú od seba tie najdôležitejšie práva ako žobrák nečistý hyd a sedliaci tak stavajú rohy, že sa naposledok budeme musieť s kujonmi tak pánbratovať a lízať ako stými zemianskymi jednoslivkármi. Predtým si človek sám vzal zadosťučinenie, aké za potrebné uznal. Teraz musíš slúžnych zvádzať a hostí, aby tvojmu poddanému nohavice vyprášili. Dereš už môžeme načisto spáliť. Len poviazať, so psami zatvoriť, to nám ešte slobodno bez pravôt. 
 G e j z a - A toto právo použijeme pri beštii. Tu ju vedú.  3
 K o b o z y, V y b u b n o v a n á, G e j z a, G a c e k, O š u s t, M a ň u š a  (Gacek a Ošust privádzajú Maňušu.) 
 V y b u b n o v a n á - Á, vítam u nás, veľkomožná pani nevesta! 
 K o b o z y - Ako sa opovážila, kľampa? 
 G e j z a - Ponechaj to na mňa, édes anyám. Zložím teraz skúšku zo svojho slúžnovského úradu. (Pristúpi k Maňuši a šibne ju.) Ako ti meno? 
 O š u s t - Je tuším už okrstená. 
 G e j z a - Bude sa krstiť znovu a ty budeš za krstného otca. (Šibne Ošusta, potom zase k Maňuši.) Ako ti meno? 
 O š u s t - Ako krstný otec musím ja odpovedať za ňu. Maňuša Rojkovičovie. 
 G e j z a - Dobre teda, Maňuša Rojkovičovie. Podvrhla si pri panskej bráne koperdaňa. Prečo si to učinila? (Šibne ju.). 
 Ma ň u š a - Bo je vaša vlastná krv. 
 V y b u b n o v a n á - Á, ty pľuha, môj syn by sa ošklivil s tebou? On bol už v materinskom živote veľkomožný, ty len taký chalupový kvietok. 
 Ma ň u š a - Neprosila som ho, aby svoju veľkomožnú krv znížil k mojej chatrnej krvi. 
 V y b u b n o v a n á (dupne) - Drž pysk! Obe oči ti vykolem. 
 G e j z a -Pozhovenie, mamán. Pred súdom musí ísť všetko svojím poriadkom. Máš na to svedka? (Šibne Maňušu.) 
 M a ň u š a - Boha, a tohoto vášho pomocníka. (Ukáže na Gacka.) 
 G e j z a - Čo povieš, Gacek? (Šibne ho!) 
 G a c e k - O ničom nič neviem. 
 G e j z a - Pretože teda nemôžeš dokázať, čo tvrdíš, vinná si zo zločinu utŕhačstva. Odveďte ju do pivnice! (Šibne ju.) 
 M a ň u š a - Pre Kristove rany! Nekatujte ma aspoň, keď ste ma násilne o česť priviedli a skazili všetko moje šťastie. 
 K o b o z y - Stúpaj! Do pivnice! 
 V y b u b n o v a n á - Do chládku, beštia. 
 M a ň u š a - Nerobte to so mnou! (Kľakne.) Zmilujte sa!  4
 Predošlí, R o j k o v i č k a, sedliaci a sedliačky  (Prichádza Rojkovička s veľkým nožom v ruke. Za ňou hromada sedliakov a sedliačok.) 
 R o j k o v i č k a - Kde je to moje bolestné dieťa? 
 M a ň u š a - Tu, matka. Ratujte ma! 
 R o j k o v i č k a (rozháňa sa nožom) - Preč, vy psi náhončí! 
 (Gacek a Ošust odstúpia.) - Ty vstaň, dieťa. Pred bohom kľakáme, nie pred satanmi. Len cez moje srdce prístup k tebe. (Zastane si hrozivo pred Maňušu.) 
 K o b o z y - Ty si sa opovážila prísť s nožom do môjho panského domu? Poviažte obidve! 
 G e j z a - Gacek, Ošust, chyťte ich. 
 (Gacek a Ošust pristúpia bližšie.) 
 R o j k o v i č k a - Komu život milý, nech sa mňa ani jej nedotýka. (Hrozí nožom.) 
 G e j z a (obíde ju a lapí jej ruky odzadu) - Takto, vy ma mľasi! 
 R o j k o v i č k a - Ratujte, ľudia, kto v boha verí. Vidíte, čo robia s nevinným dieťaťom. Poznali ste môjho muža a jej otca. Bol poctivý remeselník. Poznáte moju dcéru. Bola bezúhonné dievča. Bujdoš ju zhanobil a teraz chce trestať v nej svoj zločin. 
 (Medzi sedliakmi šepot a hnutie.) 
 J e d e n - To je mnoho. 
 D r u h ý - To prevyšuje všetku mieru. 
 J e d n a - Boh vás musí strestať. 
 D r u h á - Táto Chujava sa musí prepadnúť. 
 J e d e n - Mladý pán, pusťte tú osobu. 
 G e j z a (pustí Rojkovičovú). 
 G a c e k (oborí sa na sedliakov) - A vy, holomci, čo tak chcete? Kto vás volal za sudcov? Keď vás človek zve do roboty vtedy sa kryjete. Kde vás netreba, tam sa zlietate ako havrany 
k mrcine. Desať ráz musí vám prísť dráb pod okno. . 
 K o b o z y - Practe sa mi zo dvora! Pozajtre poveziete pánov zemanov do Krivošian. Kto nepríde, dám ho zviazať do kozla a vrhnúť na tri dni do psiarne. Practe sa! 
 (Hrozivé hnutie medzi sedliakmi.) 
 V y b u b n o v a n á (Kobozymu) - Bude zle. Tí psi dostávajú krvavé oči.. 
 G e j z a - Ako vidím, tu je potrebná puška. (Pochytí ručnicu.) 
 S e d l i a c i - Teda my sme psi? Budú nás strieľať? Zbiť všetkých! (Hrnú sa búrlivo.) 
 V y b u b n o v a n á - Rebélia. 
 (Vybubnovaná, Kobozy, Gacek a Ošust utekajú do kaštieľa.) 
 J e d e n - Za nimi! Potrepeme všetko sklo a donútime ich tancovať naboso po črepoch. 
 J e d n a - Mladého ohnivého žrebca vyklieštime. 
 D r u h ý - Gacka nadejeme na kôl a tam musí zjesť funt bankoviek bez omáčky. 
bankoviek bez omáčky. 
 D r u h á - Boh aby skáral toho panského psa! 
 T r e t i a - Toho úžerníka, zdercu, lakomca, on navádza pánov na všetko zlé. 
 D r u h á - Vydrel by dušu z tela, keby mu priniesla úroky. 
 J e d e n - Predtým piekol pečienky, ten kuchta, teraz nás. 
 D r u h ý - Nemáš horšie, ako keď taký žobrák stane sa pánom. 
 T r e t í - Pán, ktorý vyrástol na zemiakoch a na kyseli. 
 G e j z a (zjaví sa vo dverách kaštieľa, vystrelí z ručnice a zmizne) . 
 V š e t c i - Ba! Teda tak? Udrieť na zvon. Sem sekery. Vyvážiť vráta! Podpáliť kaštieľ. Ohňa!  5
 M a ň u š a , R o j k o v i č k a, sedliaci, sedliačky , K o z á k, C i c a, K a v k a  (Prichádza Kozák, Cica a Kavka.) 
 K o z á k - Farníci moji! Ovce pastvy mojej! Stojte, pozhovejte, počúvajte. (Tlačenica a vrava utíchne.) Chcem prehovoriť k vám slovo rozumné. 
 M n o h í - Nech hovoria, oni sú náš otec. 
 K o z á k - Som pastier duší vašich. Príjmete moju radu? 
 Vše t c i - Príjmeme. 
 K o z á k - Ja vám teda radím a nakazujem: Choďte domov. 
 J e d n i - Zlá rada. 
 D r u h í - Nepôjdeme. 
 K o z á k - Príde vojsko. Pomnite na Merník a Terebeš. 
 Je d e n - Nech ma obesia. Bude mať duša kratšiu cestu do neba. 
 K o z á k - Maňušu oslobodím. Pre vás vymôžem prepáčenie za zamýšľanú výtržnosť. Rozídte sa! Choďte domov! 
 T r e t í - Pravdu majú pán farár. Poďme. 
 V š e t c i - Poďme. (Odchádzajú.) 
 K o z á k - Ty, Maňuša, mohla si sa poctivo vydať. Teraz. 
 M a ň u š a - Keby ste vedeli, pán farár, čo sa dialo so mnou, nedávali by ste vinu mne. 
 R o j k o v i č o v á - Letivé privábenie, lživé sľuby, zbojnícke donucovanie, všetko spojil ten nečlovek. 
 C i c a - Hovoríte pravdu, ale človek musí mlčať.  6
 K o z á k, M a ň u š a, R o j k o v i č k a, C i c a. K a v k a, 
K o b o z y, V y b u b n o v a n á, G a c e k, O š u s t  (Prichádzajú Kobozy, Vybubnovaná, Gacek a Ošust.) 
 V y b u b n o v a n á - Boh ich priviedol vo chvíli tak príhodnej. Bohvie, čo sa mohlo stať... 
 K o b o z y - Prijmú naše najsrdečnejšie vďaky. (Stisne Kozákovi ruky.) 
 K o z á k - Ak cítite v duši dáku vďačnosť, dokážete ju skutkom. 
 K o b o z y - Hovoria, čo žiadajú? 
 K o z á k - Vzdialená buď vaša pomsta pre zamýšľanú výtržnosť ľudu. Nepripomínajte im to. 
 K o b o z y - My dvíhať vec ďalej nebudeme, len nech už ľud bude v pokoji. 
 K o z á k - Maňuša nech je prepustená bez ublíženia. 
 G e j z a - Nech ide, keď vezme svojho koperdaňa. 
 V y b u b n o v a n á - Žiadostí pána farára vzťahujú sa na druhých. 
 K o z á k - Bo iba pre druhých som konal. Vás som neľutoval, lež popudený ľud chcel som ochrániť pred nešťastím. 
 K o b o z y - Hnevajú sa teda. 
 K o z á k - Hnevám. Nie však pre osobné urazenie, lež pre vaše mravy. Sedíte v národe tomto opustenom ako osada večných cudzincov. Od tisíc liet nemohli ste sa ešte zliať srdcom s ľudom týmto, s ktorým sa stále zlievate s tou vašou akousi východnou krvou. Chcete byť kvetom spoločnosti, a len smrad rozširujete. Pokladáte sa za vzdelaných, lež vzdelanosť vaša je len nalíčené barbarstvo. Vedy nepestujete, umenia nenapomáhate, vlastí ničím neslúžite. Ohradili ste sa tisícimi nadprávami a užívate ich len na konečné zhovädenie uhneteného ľudu, pričom sami vediete život polodivochov. (Odíde.) 
 G e j z a - Ja toho pansláva zastrelím. 
 K o b o z y - Nie tak, Gejzíčko! Kázeň jeho je pre nás a zasluhuje bedlivé pováženie. 
(Kobozy i Vybubnovaná odídu do kaštieľa.) 
 G e j z a - Vráťte jej koperdaňa. Nech ide. (Odíde do kaštieľa.) 
 G a c e k - Poď. Ber, čo si priniesla. 
 K a v k a - Choďte, nahotujte fagana. 
 (Gacek, Ošust a Cica odídu.) 
 R o j k o v i č k a - Tebe, kľampa, oči treba vylúpiť. 
 K a v k a - Tichšie, suseda, vyložila som Maňuši karty. 
 R o j k o v i č k a - Choď so svojimi kartami! Nimi si ošialila neskúsenú nevinnosť. Veštila si jej, že bude veľká pani. 
 K a v k a - Moje karty ukazujú vždy spravodlivú pravdu, lenže sa potom dakedy vec vskutku premení. Teraz som zas vykladala Maňuši karty. Nastáva jej cesta, a na tej ceste bude zbavená toho, čo jej je najmilšie i najošklivejšie. 
 R o j k o v i č k a - Chápem. Teraz je tu nepríležitá. Chceš ju vykatovať z Chujavy spolu s koperdaňom. 
 K a v k a - A či to nie je najmúdrejšie i bez karát? Počúvaj len moje zlaté decko. To si si veľmi zle rozmyslela odniesť dieťa do dvora. Mohla si vedieť dopredu, čo z toho bude. Ty si, vidíš, ako slabá včielka a Gejza ako slon. Bodni ho, ako chceš, on to nepocíti, a ty zhynieš. Keď sa koperdaňa chceš zbaviť, oddaj ho takému, kto ti ho naspäť na krk nezavesí, ani biť ťa nebude. 
 M a ň u š a - Rybám alebo vlkom v lese, aby potom otec mal príležitosť prisúdiť mi na stolici katovský paloš. 
 K a v k a - Moja cesta nevedie na popravné miesto. Jedno mi povedz: Chceš sa zbaviť koperdaňa, či nie? Budeš sa trápiť s faganom sama, keď nesvedomitý otec nechce nič vedieť 
o ňom? Hriech je jeho. 
 M a ň u š a - Žiaľ mi decka, lež žiaľ i seba. A vo svete pravdy niet. Lož je všetko, alebo násilnosť. Čo mi radíš učiniť? 
 K a v k a - Odnesieme zajtra koperdaňa do Krivošian. 
 Ma ň u š a - Matka, čo učiniť? 
 R o j k o v i č k a - Tak urobíš, ako radí táto kľampa, uvidíš. Ona je bohatšia na fígle než kremnické bane na zlato. 
 (Odchádzajú.) Opona 
 
  ŠTVRTÉ DEJSTVO
 
Krčma pod Krivošinskou horou.  1
 K a v k a, M a ň u š a  (Kavka a Maňuša sedia v kúte. Pri sebe majú zakrytý košík.) 
 K a v k a - Tu budeme striehnuť na príhodný trh. 
 Ma ň u š a - Ja sa veľmi bojím, Kavka. 
 K a v k a - Nič sa neboj. 
 M a ň u š a - A keď sa mi decko v nepríhodný čas rozplače? 
 K a v k a - Ak sa nám pokazí trh, budeme hľadať druhý, kým tovar nepredáme.  2
 Predošlé, M r ň ú z, B a r k e s, k r č m á r k a  (Prichádza Mrňúz a Barkes. Občas sa zjaví krčmárka.) 
 B a r k e s - Mám im dačo pošepnúť, pán Mrňúz. 
 M r ň ú z - Čo, žide? 
 B a r k e s - Mohli by prestúpiť na stranu pána Jablonkayho? 
 M r ň ú z - Toho šklbana, čo má tri slivy a štyri brázdy? 
 B a r k e s - Pán Jablonkay je síce chudobný zeman, ale platí lepšie než zadĺžený Kobozy. 
 M r ň ú z - Neviem, kde by vzal. 
 B a r k e s - Všetky útraty nesie za neho gróf Egermaus. Chce ho konečne mať slúžnym. 
 M r ň ú z - Ale mne nedal ničoho. 
 B a r k e s - Ja nesiem pre vašu milosť. 
 M r ň ú z - Koľko? 
 B a r k e s - Pekný zárobok. Päťsto strieborných. 
 M r ň ú z - Tak celú moju stránku prevediem k Jablonkaymu. 
 B a r k e s – Nech sa páči napísať úpis, pán Mrňúz. 
 M r ň ú z - Aby sa potom peniaze mohli požadovať naspäť? Do tej pasce nevleziem, žide. 
 B a r k e s - Dám teda bez úpisu. Prosím. 
 (Odídu.) 
 K a v k a - Tu sa zbierajú na Gejzu chmáry. 
 M a ň u š a - A čo by to len povedali tí páni, keby museli platiť toľko dane, koľko vyvrhujú dobrovoľne na tieto reštaurácie a voľby na snemy.  3
 K a v k a, M a ň u š a, Č i p k a, B a g z i, zemania  (Prichádzajú Čipka, Bagzi a niekoľko drobných zemanov so spevom.) Szegfű, rózsa, tulipán, 
csapurdos a vicispán, 
Kobozy je slúžny náš, 
to dneska náš otčenáš.  Č i p k a - Páni bratia! Taká bude pračka ako pod Komárnom! 
 B a g z i - Nech sa len tak aj nekrvavo dokončí. 
 Č i p k a - Horkýže nekrvavo! Z našich daktorí boli u Berkesa, kde Jablonkay hostí. Ledva utiekli s celými lebkami.  4
 Predošlí, M r ň ú z  M r ň ú z (prišiel) - Prekliata robota. (Hodí čiapku o zem.) 
 Č i p k a - Čo je, pán brat? 
 M r ň ú z - Náš Gejzík sa pekne zachoval. 
 B a g z i - Nuž čo? 
 M r ň ú z - Včera po našom odchode zastrelil akési dievča, keď mu podvrhlo jeho utešený kvietok. A decko roztrhali na dvore chrty. 
 Č i p k a - Či by ozaj ? 
 M r ň ú z - Mám tu očitého svedka, ktorý videl ležať dievča vo vlastnej krvi. Ľud sa pritom vzbúril. Len toľko, že sedliaci nezabili mladého bujdoša. 
 Č i p k a - Teda žalár mu, nie úrad! 
 V š e t c i - Nechceme ho! Nebude slúžnym! 
 M r ň ú z - A už vraj sedem dievčat otrávil. 
 B a g z i - Povraz mu na šiju! 
 V š e t c i - Preč s takým oplanom! 
 M r ň ú z - A sprostým chlapom. Hanba nám stáť za neho. 
 Č i p k a - Pristaneme k Jablonkaymu. 
 V š e t c i - Tak urobíme. 
 (Za scénou krik: „Éljen Kobozy! - Éljen Jablonkay!” Čipka vyzrie.) 
 Č i p k a - Študenti na troch vozoch. Kobozy všetky školy vyprázdnil. 
 B a g z i - To je dobre. Teraz už študenti budú voliť, chlapci úradovať. 
 M r ň ú z - Tak sa svedčí. U chlapcov rozum a múdra rada. Tí starí sa na nič nehodia. 
 (Za scénou krik: „Kto éljen? Kto huncút? Vytni ho!” Čipka vyzrie.) 
 Č i p k a - Nevravím, že bude pračka? Jablonkayovci tiahnu s veľkou slávou od Barkesa, študenti poskákali z vozov. 
 M r ň ú z - To je dobre. Synovia sa budú biť s otcami. 
 (Zemania odídu.) 
 M a ň u š a - Počula si? Už som vraj mŕtva. 
 K a v k a - Tak rastie udalosť v ústach. Ty máš zadosťučinenie. Tvoja krivda bude stáť Gejzu úrad, na ktorý toľko vynaložil. (Vyzrie.) Ale teraz pozor, idú furmani - Liptáci. Tých čakám.  5
 K a v k a, M a ň u š a, H o l b a, Ž a j d l í k  (Prichádzajú Holba a Žajdlík.) 
 H o l b a - Ako sa ti klbčia! 
 Ž a j d l í k - To ich mačacia vojna, pri ktorej zásobujú stolicu na tri roky úradníctvom. Bodaj by sa tu vospolok všetci poškrtili. 
 K a v k a - Odkiaľ ste, chlapi? 
 H o l b a - Z Liptova. 
 K a v k a - Aké vaše poctivé mená? 
 H o l b a - Naše mená znajú všetci krčmári, koľko ich je po svete. 
 K a v k a - Tak jeden z vás je Holba, druhý Žajdlík. 
 Ž aj d l í k - Ty nás poznáš, farahúnka? 
 K a v k a – Uhádla som? 
 H o l b a - Ak nás nepoznáš, si alebo veštica, alebo diabol. 
 K a v k a - Anjelom byť nemôžem, lebo som čierna. Ale do veštenia sa trochu rozumiem. Otvorte dlaň. 
 H o l b a - Tu máš, čítaj. 
 K a v k a - Ó, človeče. Vy prinesiete žene to, čo mužom zvykli prinášať ženy. 
 H o l b a (smeje sa) - Musím si ihneď omakať brucho, či nie je v požehnanom stave. 
 K a v k a - Nesmejte sa, keď vám pravdu vravím. A kam idete? 
 Ž a j d l í k - Do Tokaja po víno. 
 K a v k a - Idete teda neprázdno. Vezmete nás do Krivošian? 
 H o l b a - Prečo nie, keď nám dobre zaplatíte? 
 K a v k a - Budete na nás pamätať. 
 Ž a j d l í k - Veď nám azda len nič neukradnete. 
 K a v k a - Ešte vám necháme. A hneď teraz obe vaše mierky naplníme. 
 Ž a j d l í k - Hore Krivošianskou horou ťažko. 
 K a v k a - Do vrchu zosadneme a pôjdeme peši chodníkom. 
 H o l b a - A máte dáke noše? 
 M a ň u š a - Nič iného, len tento košík. 
 H o l b a - A čo v ňom máte? (Chce nazrieť.) 
 M a ň u š a - Vajcia nesieme do Krivošian. (Úzkostlivo skrýva košík.) 
 K a v k a (chytí Holbu a Žajdlíka za ruky) - Poďte. Posilníme sa na tú Krivošiansku horu, aby kone vládali. 
 H o l b a - Ty tomu výborne rozumieš, farahúnka. Keď je pohonič pod hopsom, vtedy sú kone čudovite mocné a bystré. 
 H o s t i n s k á (nalieva, Holba a Žajdlík pijú. Medzitým odíde Kavka s Maňušou, za nimi aj Liptáci).  6
 F e d o r, V a š k o, hostinská  (Vchádzajú drotáci Fedor a Vaško. Hostinská skladá na stole svoju letnicu a súčasne sa modlí.) 
 H o s t i n s k á - Otče náš, ktorý si na nebi. . . 
 F e d o r - Vašku? Čto budeme jisti? 
 V a š k o - Ta demikat. 
 H o s t i n s k á - Ošvec se meno tvojo, pric kráľovstvo tvojo . . . 
 F o d o r - A kde bryndza? 
 V a š k o – Ta bez bryndze. 
 H o s t i n s k á - Budz voľa tvoja šveta jako v nebi tak i na žemi. 
 F e d o r - A kde chliba? 
 V a š k o - Ta bez chliba. 
 H o s t i n s k á - Chleb náš povšedny daj nám dnes. . . 
 F e d o r - A kde soli? 
 V a š k o - Ta bez soli. 
 H o s t i n s k á - A odpusc nam naše viny, jako i my odpuščame našim vinikom.. . 
 F e d o r - Ta čto bude? 
 V a š k o - Pltnicky demikat. 
 H o s t i n s k á (smeje sa) - Neuvodz nás v pokušene . . . 
 F e d o r - Vodu piješ, vodu jiš, čimže črevo napolniš? 
 H o s t i n s k á - Nemota by vas trapela...! Ach, ale zbav nás od zlého. Amen. 
 V a š k o - Ja syty. 
 F e d o r - Pokáž holovu, či pravda. (Ohmatá mu dlaňami lebku.) 
 H o s t i n s k á - Zdravas Maria, milojsci pelna, Pan s tebou. 
 F e d o r - Istyno syty. Holova tverda. 
 H o s t i n s k á - Vy oplani, ani še človek pomodlic pre vas nehodzen. Ani neznam. kdze šmi prestala. Slava budziš Bohu Otcu.. . 
 F e d o r - Znaješ, čto delajet cigan, koľ holoden? 
 V a š k o - Tancuje a špivaje. 
 H o s t i n s k á - I Synu i Duchu svatomu... 
 F e d or - Zašpivajme sobi i my. 
 H o s t i n s k á - Jako bylo na počatku i nyni i vždycky. 
 F e d o r (spieva) - Koľ ja budu panom, 
 pokupiu vsi bočky, 
 nalij u do každej 
 polno palenočky. 
 H o s t i n s k á - Cicho buce už, holomci! Ach, jako byla na počatku i nyni i vždycky až na veky amen.  7
 Predošlí, H o l b a a Ž a j d l í k  (Vracajú sa Holba a Žajdlík.) 
 H o l b a - Krčmáročka! Nenavrátila sa tá cigánka s tou mladou nevestou? 
 H o s t i n s k á - Nenavracili še. 
 V a š k o - My ich vidili. Tak vam ohaneli do tej krivošan 
skej hory, štoby ich i koňom nedohonili. My dumali, čto ich ačej četyri Turki dohaniajut. 
 Ž a j d l í k - A kam bežali? 
 V a š k o - Znaje ich tam boh. Bezpochyby do Krivošian. 
 Ž a j d l í k - Nepovedal som, že nás tie chodníkom predišli? Načože by sa ti tie do krčmy naspať vracali? 
 H o l b a - Mohli sme my tam kričať a hvízdať až doteraz. A čo teraz s tým košíkom. 
 Ž a j d l í k - Košík a plachtu im navrátime, ak sa dakde po ceste zjavia. Ale vajcia, tie, nech som dobrý, zjeme. Choď, dones ten košík, kmotre. 
 H o l b a - To veru strovíme. Nemali odbiehať. (Odíde.) 
 Ž a j d l í k - A vy, krčmáročka, rozložíte ohníka. Budete nám smažiť praženicu, potom nalejete i do holby i do žajdlíka. 
 F e d o r - Ci slyšali vy, čto udalo sa na Chujavie? 
 Ž a j d l í k - Nuž čvo? 
 F e d o r - Tam vám bola rebélia. Kakojto molodoj pančuch zastrelil molodu divušku, koľ mu ditinu povernula na dvore. 
 Ž a j d l í k - Boh by ho skáral. 
 F e d o r - Jeho potom prehnala matír divuškyna nožem a ju zasa zastrilil otec pančuv. 
 H o s t i n s k á (zalomí rukami) - Teľa šmerci! 
 F e d o r - Ľude sia pozbihali a vybili ciluju pansku rodinu, a palotu zažgli. 
 Ž a j d l í k - Tak im treba, nech netrýznia chudobu. 
 H o l b a (vráti sa s košíkom) - Nate, krčmárka. Bite vajcia. Musí ich byť mnoho. Košík je vážny. (Položí košík na stôl.) 
 H o s t i n s k á (odkryje košík) - Hih! Ježiš Maria! Ľudze, čo robice? 
 H o l b a - Nuž čože je? Azda veru dukáty. 
 H o s t i n s k á - Také, co dychajú a plaču. 
 H o l ba - Čuo? (Zbehnú sa ku košíku, Holba zalomí rukami.) Dieťa! Bisťubohu, pekný zárobok! Tie kIampy nám zahrali pamätnú komédiu. 
 Ž a j d l í k - Teraz viem, prečo povedala čierna kľampa, že budeme na ne pamätať. 
 H o l b a - A prečo mne z dlane prorokovala, že donesiem žene, čo mužom zvykli nosiť ženy. 
 F e d o r - Koli tak, to hovorili pravdu. 
 V a š k o - A čestno vam skazala, čto vas choče obmaniti, a vy neponjali. 
 H o l b a - No, kmotre! Čieže už teraz bude dieťa? 
 Ž a j d l í k - Na tvojom voze ho zanechali, beštie. 
 H o l b a - Ale zárobok mau byť napoly, teda i škoda. 
 Ž a j d l í k - Nuž, rozotni najdúcha. Polovicu vezmem ja. To predsa len žiadať nebudeš, aby som aj vzau celého, a teba okrivdiu. 
 H o l ba - My sme veru psi, kmotre. Ja mám doma jedenásť detí, ty len tri. 
 Ž a j d l í k - Práve ti ešte jedno chýbalo na doplnenie počtu apoštolov. 
 H o l b a - U teba by sa skôr poživilo. 
 Ž a j d l í k - Pri jedenástich maže sa vždy najesť i dvanáste. 
 H o l b a - A pri dvanástich trináste, pri trinástich štrnáste a tak až do sta. Psi sme my, psi. Žena mi všetky vlasy vytrhá, keď jej takýto zárobok prinesiem. Nešťastný som ako piatok. 
 H o s t i n s k á - Nehadajce še. Ja vam poradzim, že ho ani jeden ani druhý domu neponešece. 
 H o l b a - Keď ho odvezieme, však? 
 H o s t i n s ká - Coby tam! Vof Ktivošanoch byva biskup. Ten nema dzeci, ta mu odnešce najducha. Povice, čo še vam stalo; eščik vas obdaruje. Biskupi bohate pani. 
 F e d o r - Boh mi bože, dobrá rada. 
 H o s t i n s k á - Ceper nechaj lem, špi, neviňatko. Sušeda vam ho dobre nadojči. Budze vam potim cicho. Ach, bezbožna matka, co takto krev svoju odverhla! Paterce, paterce, co to za šumne dzecko! 
 (Všetci obstúpia košík, Kavka sa nebadane zjaví v okne.) Opona 
 
  PIATE DEJSTVO
 
Krivošianske námestie s priečnou ulicou a chrámom v úzadí  1
 K a v k a, M a ň u š a  K a v k a - Tvoj gavalier, Maňuša, iste prehrá. Najviac počul meno Jablonkayho. 
 M a ň u š a - Najväčšmi ma teší, že Gackovi vybili oko, keď chcel hlasovať so zemanmi, a potom holomka statočne pomlátili, pováľali v jarku ako sviňu v koryte. Na toho lotra sa viac 
hnevám než na samého Gejzu. Sedí v ňom úplný sbor všetkých možných podlostí. Smiala by som sa srdečne z jeho nehody, keby mi nebolo ľúto decka a tých biednych ľudí, ktorým sme najdúcha zavesili na krk. Nezjavujú sa nikde. 
 K a v k a - Musia prísť sem. Počula som dobre oknom v hostinci pod Krivošianskou horou, keď im krčmárka radila odniesť dieťa k biskupovi do Krivošian. (Vyzrie.) Idú! Skryme sa. (Obidve odídu.)  2
 Predošlé, H o l b a, Ž a j d l í k  (Prichádza Holba s košíkom na chrbte a Žajdlík s bičom v ruke.) 
 H o l b a - Dajže pozor i na môj voz, kmotre. 
 Ž a j d l í k - O voz sa nestaraj, len keby ti u biskupa dobre vypálilo. 
 H o l b a - Akože ho ale mám osloviť? Nebol som ešte s takým pánom na reči. 
 Ž a j d l í k - Nuž keď farárom povedáme dvojctihodná milosť, biskupovi náleží titul trojctihodná. 
 H o l b a - Ale keď sa dozvie, že som luterán! 
 Ž a j d l í k - Tým skorej ti vezme dieťa, aby nezostalo v rukách kacírskych. 
 H o l b a - To je pravda, sám mu poviem, že som luterán. 
 Ž a j d l í k - Len nezabudni jeho trojctihodnej milosti ruku pobozkať. (Odíde.) 
 H o l b a - Pane bože, pomáhajže striasť toto bremeno.  3
 H o l b a, S a j h a, V l h a  (Prichádza Sajha a Vlha.) 
 S a j h a - Ty, čo máš v tom košíku? 
 H o l b a - Tovar, ktorý sa ani jeho pôvodcovi neľúbi. (Odíde.) 
 S a j h a -To je akýsi blázon. Musím dať tie perly ohliadnuť. Ale komu. Zlatníci rozumejú tomu najlepšie, lenže sú zderci. Vezme do ruky drahocennosť, pozrie na ňu a už mu zaplať. A dobre. Ale čo robiť? Musím sa predsa uistiť. Keby som len vedela, kde býva jeden z tých zdiernikov. 
 V l h a - Tohto pána nech sa spýtajú.  4
 S a j h a, V l h a, M o s e r  (Prichádza Moser.) 
 S a j h a - Prosím pekne, kde tu býva dáky zlatník? 
 M o s e r - Sám som jeden z nich. Čo treba? 
 S a j h a - Chcem sa opýtať, čo stoja tieto perly. 
 M o s e r (vezme a ohliada perly) - Dvadsiatnik. 
 S a j h a - Čo povedajú? Dvadsiatnik? Veď sú veľké ako spišský hrach. 
 M o s e r - Či vieš, pani, kde sa rodia perly? 
 S a j h a - Že vraj na morskom dne. 
 M o s e r - Tieto sa zrodili v daktorej českej sklenej hute. Duté guľôčky, naplnené voskom. 
 S a j h a - A tie pracky? 
 M o s e r - Pozlátená mosadz. 
 S a j h a - Pre živého boha! Ja sa zbláznim. 
 M o s e r - Pani čo dala za ne? 
 S a j ha - Spoznajú z úpisu, keby vedeli čítať po židovsky. 
 M o s e r - Som žid. (Vezme úpis a číta.) „ Ja pánu bohu dobre známy syn istej matky a neistého otca dávam týmto na vedomosť každému, že som perly, ktoré ma stáli dvadsať grajciarov, dal do zálohu Sajhe na Hahure za dvetisíc zlatých. Ak nepríde za tri mesiace, drahocennosť zostane navždy v rukách Sajhiných. “ 
 S a j h a - To tam stojí? 
 M o s e r - Doslovne. Pani je snáď tá Sajha? 
 S a j h a - Ja nešťastná, ja. 
 M o s e r - Skryte si to teda na pamiatku. (Vráti úpis, odíde.) 
 S a j h a - Bože môj, bože môj, čo som to dokázala! Ale naženiem si to. Potiaľ budem vo všetkom utískať, kým si tú škodu nevynahradím. Mala som kúpiť pol funtíka kávy, teraz bude dobrá i rascová polievka. Spávala som nahá, aby som pranivo nedrala. Teraz i plachtu odvrhnem a budem líhať na holej slame. 
 V l h a - Mne sa vidí, že je to ten istý žid, ktorý predvčerom bol u nás. 
 S a j h a - Ha! Pravdu vravíš. Hlas, postava - celkom jeho. Ó, že som sa skôr nedovtípila. Musím za ním, musím za ním. Len keby som ho ešte stihla. (Odbehne.) 
 V l h a - Nikto ju ešte tak neoplel. Po groši zbierala, po tisíckach tratí. Teraz na smrť domučí seba i nás. Tak si to pripustila k srdcu, ako čoby jej už grajciara nebolo zostalo.  5
 V l h a, Ľ u d m i l a  (Prichádza Ľudmila.) 
 V l h a - Čo to vidím! Aj naša drahá panička je tu! 
 Ľ u d m i l a - A ty tu čo robíš, Vlha? 
 V l h a - Prišli sme do Krivošian so starou paňou. Nevideli ich ešte, panička? Sú nadmieru zrazená. Akýsi neznámy židisko ich oklamalo o dvetisíc zlatých. 
 Ľ u d m i l a - Povedzže mi, čo sa robilo po mojom odchode z domu. 
 V l h a - Zle-nedobre. Starý pán dostali bitku, že kázali utiecť paničke. 
 Ľ u d m i l a - Ó, nešťastný otec! 
 V l h a - Stará pani idú.  6
 Predošlí, S a j h a  (Prichodí Sajha.) 
 S a j h a - Ušiel, šelma, bodaj by si osemdesiat ráz krky dolámal! (Zbadá Ľudmilu.) Á! 
 V l h a - Naša oplakaná panička, pani veľkomožná! 
 S a j h a - Nechcem ju vidieť. (Odvráti sa.) 
 Ľ u d m i l a - Prosím za odpustenie, milá matka. (Bozká Sajhe ruku.) 
 S a j h a - Nikdy, ani na smrteľnej posteli. 
 Ľ u d m i l a - Nie, matka. Vy neprepustíte zarmútenú dcéru bez potešenia. (Kľakne.) 
 S a j h a - Nemám dcéru. Preč! Nemám viac žiedneho decka. Budem gazdovať na kostol. 
 Ľ u d m i l a - Nežiadam ničoho, len vaše požehnanie. 
 S a j h a - A si už pod čepcom? 
 Ľ u d m i l a - Včera sme prisahali. 
 S a j h a - Tak kliatba moja na teba, uprchlica nevďačná, nie požehnanie. 
 Ľ u d m i l a (vstane) - Zlorečená teda, prekliata matkou! Čím som si to zaslúžila? Bola som vám v dačom neposlušná? 
 S a j h a - Vo všetkom, keď v tom jednom, ty z neba vy trhnutý anjel. Jeden hriech postačí vyhnať celý kŕdeľ cností.  7
 S a j h a, Ľ u d m i l a, V l h a, K o bo z y, V y b u b n o v a n á  (Prichádza Kobozy a Vybubnovaná.) 
 V y b u b n o v a n á - Neočakávané šťastie. Naša premilá nevesta, panna Ľudmilka. 
 S a j h a - Prosím, nevšímať si ju. Je už pod čepcom. 
 V y b u b n o v a n á - Naozaj! Chcela probovať, či jej to pristane. Ó, pristane, Ľudmilka presrdečná. Nevesta na zjedenie. 
 S a j h a - Ten čepiec je už pevný na jej hlave. Prisahala s Jablonkaym. 
 V y b u b n o v a n á - Prekárajú nás, pani sestra. 
 S a j h a - Smutná pravda. Utiekla, keď som bola u vašich milostí. 
 K o b o z y – Hm, hm! Teda pani Jablonkayka. (Pohŕdavo.) Vedia čo, pani Jablonkayka? Preukázali nám veľkú službu. Boli by sme zdvihli z prachu miesto diamantu chatrný kameň. 
 V y b u b n o v a n á - Jablonkay predchytil nášmu Gejzovi nevestu i úrad. Pri tom všetkom ale zostane iba trojslivkovým Jablonkaym. Náš Gejza však Kobozym. 
 (Kobozy a Vybubnovaná odídu.) 
 S a j h a - Vidíš, pobehlica, akej cti si tu dosiahla. (Odíde.) 
 Ľ u d m i l a - Poď, Vlha, odnesieš na voz, čo som nakúpila otcovi a materi. 
 (Odídu.)  8
 K a v k a, M a ň u š a  (Maňuša a Kavka vyjdú z úkrytu.) 
 K a v k a - Tvoj gavalier vstal dnes hore zadkom a prekročil prah ľavou nohou. Všetko sa mu zle darí. 
 M a ň u š a - Nech tam zlomí krk, kde je. Ja myslím na decko. Lipták ho musel oddať, keď nejde. 
 K a v k a - Skôr chodí s aprílom. Nikto mu nedá rozumnej rady, ak nie ja. 
 M a ň u š a - Ty? Ako by si sa mu ukázala na oči? 
 K a v k a - Dobre. 
 M a ň u š a - Naskutku ťa lapí. 
 K a v k a - Neboj sa. Ja som ako námesačník. Po strechách lezie, a predsa krk nezlomí. Keď cigánim, hovorím súčasne pravdu. Keď chcem oklamať, vystríham a predsa sa podarí. 
 M a ň u š a - Nemožno, aby ta nepoznal. 
 K a v k a - Keď chcem, ani ty ma nepoznáš. (Urobí sa chromou a hovorí s ústami vykrivenými nabok.) Skry sa. Ide s akousi kefou. 
 (Maňuša sa schová.)  9
 H o l b a, k o f a, K a v k a  (Prichádza Holba s kofou.) 
 K o f a - Co to povedace, sušedko? 
 H o l b a - Dajte mi pokoj! 
 K o f a - Oj, oj! Co to za rarožny chlop! Nedarmo, že sce taky jakyši „vraj” a „čuo”. 
 H o l b a - Nuž dieťa predávam, keď chcete vedieť. Najdúcha vláčim na chrbte ako opica mladé. 
 K o f a – A kde ste ho vzali? 
 H o l b a - Podverhla mi ho akási kľampa do voza. Poradili mi odniesť dieťa k biskupovi. Ale jeden taký tučný kňaz, čo má líca ako vahany a brucho ako môj Pejo, otvoriu mi dvere, bo 
vraj biskup nie je dojka. 
 K o f a - Probujce na stoličnym dome. 
 H o l b a - Bou som i tam, žena božia, a vyhrau som pár palíc na chrbát. 
 K o f a - Ta ho odnesce do kasarni. 
 H o l b a - Odtiaľ idem. Vystrčili ma, dobre som si krky nevylomil, i s najdúchom. 
 K o f a - Ubohý človeče! A keľo mace doma dzeci? 
 H o l b a - O jedno viac ako božích prikázaní. 
 K o f a - Hľedajce dakdze tu v mesce beštiu-matku, (Odíde.) 
 H o l b a - Toľko rozumu by som aj ja mal, keby som vedel kde. 
 K a v k a - Pst, pst! Chlape! 
 H o l ba - Akási mi známa prichodíš, cigánka. Keby si nechodila o troch a nehovorila do ucha, povedal by som, že si to ty, čo si mi toho koperdaňa podvrhla. 
 K a v k a - Poď len sem, hlúpi ľudia chcú ti dať rozum, ktorého sami nemajú. Môj kumšt ti pomôže. (Vytiahne karty.) 
 H o l b a - Choď mi stými proroctvami. I tá kľampa mi prorokovala, čo sama zamýšľala urobiť. 
 K a v k a - Ja ti zaprorokujem, čo ti náleží robiť, a poviem ti to, keď chceš, i bez karát. 
 H o l b a - Čože to bude zase? 
 K a v k a - Iď s pokojom k svojmu vozu, zapriahni koníky - 
 H o l b a - A odvez spánombohom žene vzácny dar. 
 K a v k a - Nie tak, polož zakrytý košík dozadu do voza a neobzeraj sa. 
 H o l b a - A čo z toho? 
 K a v k a - Nezájdeš ďaleko a košík zmizne. 
 H o l b a - Len ak by mi ho dakto ukradol. 
 K a v k a - V tom je fígeľ! 
 H o l b a - To by sa veru naozaj mohlo stať. Ďakujem za poradu. (Odíde.) 
 K a v k a - Keď sa podarí, napi sa potom na zdravie cigánky, ktorá vie i zarmútiť i potešiť a ktorej nikto neverí, keď hovorí pravdu.  10
 K a v k a, M a ň u š a  M a ň u š a (priskočí) - Mlč, šelma. Umoríš ma strachom. Poďme alebo preč z Krivošian, alebo vezmime decko naspäť. Som mu matka. Budem ho chovať, ako sa len dá. 
 K a v k a - Počkaj len, čo z toho bude. 
 M a ň u š a - To, že ma zatvoria do chládku i s koperdaňom. 
 K a v k a - Neboj sa, pokiaľ som ja s tebou. 
 M a ň u š a - Srdce mi krváca, keď vidím, čo sa robí s neviniatkom. 
 K a v k a - Čo sa sužuješ, ty nevinná, keď vinný otec sa smeje! (Za scénou počuť: Éljen Jablonkay! Kavka vyzrie.) Ale dnes sa mu odnechce smiechu. Zemania dvíhajú Jablonkayho. Gejza stratil nevestu i úrad. 
 M a ň u š a - Nech mu boh dá, ako zaslúžil. Ktosi ide. Skryme sa. (Skryjú sa.) 
  11
 Ľ u d m i l a, V l h a, C h r u ň o  (Prichádza Ľudmila, z druhej strany Vlha a Chruňo.) 
 V l h a - Nech idú, drahá panička. Počujú jóbsku zvesť. 
 Ľ u d m i l a - Stalo sa dačo materi? 
 V l h a - Nie, ale čo sa povodilo doma, na Hahure! 
 C h r u ň o - Zo všetkých budovísk nájdu len hrsť popola, zo statku pečienku. 
 Ľ u d m i l a - Ach, bože. To matku dorazí  12
 Predošlí, S a j h a  S a j h a (prichádza) - Priahaj, Chruňo! Ideme domov. 
 Ľ u d m i l a - Nezľaknite sa, drahá matka. Počujete ohromujúcu zvesť.. . 
 S a j h a - Vari sme vyhoreli? 
 C h r u ň o - Dohola a dočista. 
 S a j h a - Odkiaľ to vieš? 
 C h r u ň o - Sedliaka Mitru poslali za nami starý pán. 
 S a j h a - A vyniesli dačo z domu? 
 C h r u ň o - Nič, okrem starého pána. 
 S a j h a - A statok? 
 C h r u ň o - Pečienka. 
 S a j h a - Večný bože! Na čo vyšli všetky moje mozole? Kam už teraz pôjdem ? Čo si počnem, chudobná, stará žena? 
 Ľ u d m i l a (bozká matke ruku) - Prídete s otcom k nám. 
 S a j h a - Teba som prekliala. 
 Ľ u d m i l a - Kliatbu zahladíte požehnaním. 
 S a j h a - Ach, dieťa premilené! (Objíme Ľudmilu.) Teraz vidím, že sa dobre stalo, čo sa stalo. Gejza by na teba chudobnú nebol viac pomyslel. 
 Ľ u d m i l a - Vidíte teraz, že sa neoddá pre zisk zabúdať na česť a poslušnosť, priväzovať celú dušu k tomu, čo môže jedno okamženie v nič obrátiť. 
 S a j h a - Všetko som stratila. To jediné som učinila dobre, že som neľutovala nákladov na tvoju výchovu.  13
 Predošlí, J a b l o n k a y  (Príde Jablonkay.) 
 Ľ u d m i l a - Hľa, matka, môj Jablonkay. Smúť a raduj sa s nami. Matka prišla požiarom o všetko, ale je zmierená. 
 J a b l o n k a y - Uznávam sa vinným, že som odviedol proti rodičovskej vôli tento poklad môjho srdca, a budem blažený, ak mi to urazená matka láskavo prepáči. 
 S a j h a - Moje materinské požehnanie s vami. 
 J a b l o n k a y - Od tejto chvíle nazývam vás matkou a rád vás doopatrujem do smrti. 
 (Odídu.)  14
 H o l b a a Ž a j d l í k  (Prichádzajú Holba a Žajdlík.) 
 Ž a j d l í k - To bola naozaj rozumná rada. 
 H o l b a - Veru bola, kmotre. Sotva som pošiel dakoľko krokov, zbadal som, že voľáky husár v bielom plášti pokukuje na košík. Raz sa moja chlapina poobzerá, či ho nikto nevidí, a chmat košík pod plášť. Ja som šibol kone a hijó! Dobre, že som ľudí nepodlávil. 
 Ž a j d l í k - Modlil sa ten potom husársky otčenáš, keď odokryl v pitvore košík. 
 H o l ba (vyzrie) - Ľaľa, tu ti ide.  15
 L ä u s e r, B a r k e s, M r ň ú z, Č i p k a, B a g z i, H o l b a, 
Ž a j d l í k, h u s á r, niekoľkí zemania a sedliaci  (Prichodia Läuser, Barkes, Mrňúz, Čipka, Bagzi, husár a niekoľko zemanov a sedliakov.) 
 L ä u s e r - Nepovedal som, že Gejzu šicne? Nű! 
 B a r k e s - Aj vaj, škoda pušky! Sto päťdesiat zlatých v striebre. 
 H u s á r (vytiahne spod plášťa košík) - Nestratil niekto košík? 
 B a r k e s (Läuserovi) - Ja poviem, že je môj. 
 L ä u s e r - Nű, ba ja poviem. 
 B a r k e s - Fuj, závisť. 
 L ä u s e r - Napoly, brűderle. Nű! 
 H u s á r - No, kto stratil? Čí to košík? Nech som dobrý, hneď ho prepijem. 
 B a r k e s - Môj, pán vojak. 
 H u s á r - Prisahaj. 
 B a r k e s- Prisahám, že je môj (šeptom) košík doma. 
 H u s á r - A dáš nálezné? 
 B a r k e s - Koľko pýtajú? 
 H u s á r - Päť groší. 
 B a r k e s - Dosť budú dva. 
 H u s á r - Daj teda, žide, a na si svoje. (Vezme peniaze, odovzdá košík a odíde.) 
 L ä u s e r - Čo je v ňom? Nű! 
 B a r k e s (vopchá ruku pod plachtu a zvraští tvár.) – Vráť mi dva groše, všetko dám tebe. 
 L ä u s e r - Napoly. Čo je tam? Nű! 
 B a r k e s - Ein Kind, brűderle. 
 H o l b a - Ani sa nekindujte, ani nič. Máte tam koperdaňa takého ako váľok. 
 B a r k e s - Ako vieš? 
 H o l b a - Bo som ho počul plakať. 
 B a r k e s - A prečo si nepovedal? 
 H o l b a - Čo mám vravieť, keď prisaháte, že košík je váš? 
 (Smiech. Žajdlík a Holba odídu.) 
 B a r k e s - Ten urobil bláznov z nás; my pohľadajme väčších. (Odídu.) 
 M r ň ú z (smeje sa) - Tým kujonom sa dobre stalo. 
 B a g z i – Kúpili napoly. Neviem, ako sa teraz podelia.  16
 Predošlí (bez Barkesa a Läusera), K o b o z y , V y b u b n o v a n á  (Prichádza Kobozy a Vybubnovaná.) 
 K o b o z y - Pekne dostáli slovu, páni bratia! Jedli, pili u nás, dali si zaplatiť a potom nás zradili. 
 V y b u b n o v a n á - To je hanba pre zemanov. 
 B a g z i - Ba to hanba, hostiť a potom na oči vyhadzovať. 
 K o b o z y - A ešte môjho náčelníka zbiť, po jarku váľať, oko mu vyklať. 
 M r ň ú z (postaví sa pred Kobozyho) - Pán Kobozy! Kto má v uhorskej krajine právo robiť zemanov? 
 K o b o z y - Každý zeman, pán Mrňúz. 
 M r ň ú z - To je isté, ale nových zemanov kto má právo robiť? 
 K o b o z y - Kráľ uhorský. 
 M r ň ú z - Vy teda odkedy ste uhorským kráľom, že sa opovažujete na zemianstvo povyšovať? 
 K o b o z y - J a? Koho? 
 M r ň ú z - Toho vášho odkundesa Gacka. Ak poviete, že je zeman, tak ste ho len vy povýšili na zemianstvo. A ak viete, že nie je, načo ste ho poslali so zemanmi hlasovať? 
 Č i p k a - Taký kuchta nech si neosobuje zemianske právo. (Okrem Kobozyho a Vybubnovanej všetci odídu.) 
 V y b u b n o v a n á - Ha, tí psi nestydatí! 
 K o b o z y - Ba horší, pes drží sa jedného pána, títo každého, kto im viac pohodí. 
 V y b u b n o v a n á - Náš Gejza už sotva dostane zelenú ratolesť. Bude z neho len taký lovec, povaľač, fajčiar, snovateľ dlhov a neviestkár, ako si ty. Tu sme s hanbou prepadli a doma len-len že nás poddaní nepoškrtili pre rozpustilca. Má menej uváženia než sprostý pocestný chlap. 
 K o b o z y - Tomu si ty na príčine. Ty si mu od narodenia vštepovala myšlienku, že on je z inakšej krvi ako iní ľudia. Ty; si vždycky hovorila, že má z čoho žiť, že mu žiadne učenosti 
netreba. Ty si ho zastávala, ba chválila, keď otĺkal čeľaď a poddaných a s učiteľom robil zlostné nezbedy. Ty si ho bránila, keď počal viesť bujný život. 
 V y b u b n o v a n á - Len ty si ho držal na krátkej svorke a dával si mu príklad všetkých výtečností. V akej ničomnosti prevyšuje teba? V nevedomosti? Div, že si ešte čítať nezabudol. V márnotratnosti? Premrhal si všetko. Vo výstupoch? V nich si ošedivel. 
 K o b o z y - A ty si pravá mníška, odkedy sa o teba nikto viac neobzrie. Ale nevaďme sa aspoň tu, v meste na ulici. Dosť sa navadíme doma.  17
 K o b o z y, V y b u b n o v a n á, G e j z a, G a c e k  (Prichádza Gejza s korbáčom v ruke a Gacek so zaviazaným okom.) 
 G e j z a - Ja si sadnem na voz, na tom koni ma doomínalo. 
 V y b u b n o v a n á - Ako sa im páči, víťaz. Pekne nás potešili. 
 G e j z a - Keď mi z tých hladošov dajeden nazrie do dvora, zastrelím ho ako psa. (Odíde.) 
 K o b o z y - Dohán si kúpil, Gacek? 
 G a c e k - Je už na voze. 
 V y b u b n o v a n á - Veď vy ani neviete iné, ako ten smrad cmukať.  18
 K o b o z y, V y b u b n o v a n á, G a c e k, B a r k e s  (Prichádza Barkes s košíkom.) 
 B a r k e s - Pani veľkomožná! Toto spadlo z voza, na ktorom mladý pán práve odišli. 
 V y b u b n o v a n á - Prečo si nekričal za ním? 
 B a r k e s - Nepočuli pre hrkotanie voza. Neviem, čo tu majú. Nech vezmú. 
 V y b u b n o v a n á - Ďakujem, žide. Si poctivý človek. Gacek, odnes košík do voza. 
 (Gacek odíde.) 
 B a r k e s - Iste drahé veci, pani veľkomožná. 
 V y b u b n o v a n á (šeptom Kobozymu) - Už by chcel nálezné, kujon. (Nahlas.) Nič tak drahé, že by stálo za prácu ukradnúť ich. To má cenu len pre môjho Gejzu. 
 B a r k e s - Nech sa teda poteší. Som rád, že som mu k to mu dopomohol. (Odíde.) 
 V y b u b n o v a n á - Myslel, že mu hneď pohodím zlatovku. Aspoň v jednej veci sme šťastní. 
 (Odídu.)  19
 M a ň u š a  M a ň u š a - Decko predsa prišlo do pravých rúk. Opona 

